Tru Toktok Blong Baebol\n—Yu luk Baebol long Bislama\nYes, olsem wanem? Fastaem mi hop se evri lesen ya bambae i givim yu kakae blong gudhat blong yu. Yu stap fren blong mi. Tankyu tumas from bambae yuyu ridim samting we mi raetim finis. Tap any title next to an arrow in the list below.\n➤ Yumi mas mekem wosip long Pikinini blong God Yu mas mekem wosip long Hae God we i God blong yu, mo bambae yu mas mekem wosip long hem nomo (Matiu 4:10) Be huia pikinini blong God? From wanem yumi mas mekem wosip long hem?\n➤ Yumi mas folem ol toktok blong tru God nomo Yumi mas folem evri samting wanem Jisas i tijim long Nuitestamen blong Baebol. Yumi mas agensem ol samting we i no stret long toktok long buk ya, from buk ya i bin kamaot long Tru God long heven.\n➤ Gudfala laef we i no save finis hem God i promis long yu God i bin mekem wan promes long Baebol, se blad blong Jisas Kraes i tekemaot ol sin blong ol man we oli bilif long hem mo folem toktok blong hem. Nao oli kasem laef we i no save finis (1Jon 1:7 1Jon 5:11-13).\n➤ Wanem yumi mas mekem blong God bambae i sevem yumi? Sapos yu wantem we God bambae i nomo kros long yu, mo hem bambae i tekemaot olgeta sin blong yu. ?Wanem yu mas mekem?\n➤ Jisas i bin givim laef blong hem we i stret olgeta From wanem Jisas i givim laef blong hem? Baebol i talem se, “From we Pikinini blong God i ded, hem i mekem yumi kam ol fren blong hem. Mo naoia, we yumi kam fren blong hem finis, oraet i klia moa se from we Kraes i laef bakegen, bambae God i sevem yumi” (Romans 5:10).\n➤ Jisas Kraes i tekem ples blong yumi blong safa panis blong ol sin Jisas i bin safa panis long wan kros we i stanap long Kalvari. ?From wanem? Kraes we laef blong hem i stret olgeta, hem i tekem ples blong yufala we laef blong yufala i no stret.\n➤ Naoia, bambae Kraes i kambak bakegen Naoia, bambae Kraes i Kambak Bakegen. Baebol i talem se “From we mi go blong mekemrere ples blong yufala, bambae mi kambak blong tekem yufala i kam stap wetem mi...” (Jon 14:2-3).\n➤ Bambae yumi save luk Jisas stret long ae blong Yumi Samtaem long fujia bambae yu luk Jisas. ?Yu stap rere blong samting ya? Baebol i talem se, “Yufala i luk. Naoia nomo, bambae Jisas i kam long klaod. Olgeta man bambae oli luk hem stret long ae blong olgeta.” (Revelesen 1:7).\n➤ Jos blong Kraes, i gat rod blong joenem olgeta Kristin man Jos blong Kraes, i gat rod blong joenem olgeta Kristin man we oli kam wan. Jos blong Kraes, hem i no jes wan narafala grup, we i divaedem ol Kristin man moa, nogat.\n➤ Mekem stret wosip long God Ol man we oli mekem wosip long God, oli mas mekem long fasin ya we Spirit blong God, mo trutok blong God, tufala i stap givim long olgeta. (Jon 4:24)\n➤ Tabu Spirit i stap givhan long yumi Long gladhat blong God, hem i givim Tabu Spirit long evri man we oli bilif long Jisas Kraes, mo oli tanem tingting long ol sin blong olgeta, mo oli baptaes long nem blong Jisas. Tabu Spirit ya, i stap givhan long olgeta, blong sevenfala samting. [Lesen ya i longfala, be yu yu save divaedem long tufala haf]\n➤ Jisas i stanemap jos blong hem klosap 2000 yia i pas finis Nao i gat plante defren jos we oli stap long wol ya. Be Jisas i gat wan jos nomo. Jisas i talem se, “Bambae mi mi stanemap jos blong mi” (Matiu 16:18) Jisas i no bin brekem promes ya.\n➤ Presen blong ol lanwis ya 'The Gift of Tongues' Long Baebol, I gat merikel ya, se toktok long ol lanwis. Merikel ya, oli kolem hem long Inglis, 'the gift of tongues' ?Merikel ya, i olsem wanem?\n➤ Stori long saed blong wan wud Nambangga Bigfala wud Nambangga (Banian Tri) haf blong hem i faldaon finis. Afta, ol man blong vilej oli no save mekem wosip long spirit blong hem. Jisas Kraes, hem i tru God, mo hem i stamba blong laef we i no save finis (1Jon 5:20)\n➤ Sid we man i planem Sapos yu planem sid blong pastek long garen blong yu. Sid ya i no save mekem pamken, i save mekem pastek nomo. Baebol i talem se, “Wanem sid we man i planem fastaem long garen blong hem, be frut blong hem nomo, man ya bambae i mas kakae” (Galesia 6:7)\n➤ Jat blong Ol Buk long Baebol Hemia wan jat we i soemaot ol nem blong ol buk long Baebol. Mo tu, jat ya i telemaot smol samting lomgsaed blong wanwan buk ya.\n➤ Wanem Pita i bin Prij long ol Wok Japta 2. Long lesen ya, bambae yumi traem blong haremsave moa long wanem Pita i bin prij long dei blong Pentekos. Tok blong Pita ya, i impoten tumas from we i telemaot stamba blong wanem yumi everiwan i mas bilif mo obei.\n➤ Tenkomanmen i Stap long Oltestamen Nomo —Hemia wan lessen blong Baebol longsaed blong Tenkomanmen. Nao tenkomanmen ya, i stap long oltestamen nomo, we i bin kamtru long Moses. Tenkomanmen ya, i no stap long niutestamen we i kamtru long Jisas Kraes.\n➤ Nambawan Samting long Laef blong Yu —Jisas i bin ting hevi longsaed blong fasin we ol man oli fulumap ol ae blong olgeta wetem ol samting blong wol ya. Oli tingting tumas long samting blong bodi, olsem klos mo kakae mo mane. Oli ting se sam samting blong wol i impoten moa i bitim samting blong obei long God we i King blong olgeta. Be samting blong king ya, hem i rili nambawan samting blong laef blong yumi. (Matiu 6:25-34).\n➤ Hemia Tru Disaepol blong Kraes —Wanem fasin i blong disaepol blong Kraes? Long lesen ya, bambae yumi luksave ol sampting we i stap spesel long ol tru disaepol blong Jisas. Ol Kristin man, oli stap disaepol blong Jisas nomo, nao oli no stap disaepol blong narafala man long jos.\n➤Yumi Mas Safa Tumas —Long ples ya Listra, igat ol man we oli bin agens Pol, oli stonem hem, oli dragem hem i aot long taon, mo oli livim hem long graon blong bambae hem i lus. Be Pol i laef afta we klosap hem i ded. Biaen, Pol i gobak bakagen long Listra blong leftemap tingting blong ol disaepol blong Kraes. Pol i talem olgeta se oli mas gohed long bilif long Jisas mo 'Long rod blong go insaed long niufala wol ya we God i king long hem, yumi save kasem plante trabol, be nating, yumi mas stanap strong' (Wok 14:19-22)\n➤Jisas i bin Mekem Wan Sakrefaes —Taem we yumi kam stanap long fored blong fes blong God, yumi no gat paoa nating blong mekem se yumi klin long ae blong God. Nao God i sori tumas long yumi, mo hem i wantem blong forgivim olgeta koun ya, we yumi no save pembak. Nao God i save forgif, from Jisas Pikinini blong God, i givim blad blong hem blong mekem wan sakrefaes we i save wasemaot olgeta sin blong yumi.\n➤ Wan Get we i Smol Nomo blong Go Insaed - Matiu 7:13-14 —Jisas i talem se, "Yufala i mas pas long get ya we i smol nomo blong go insaed. From we get ya we i bigwan, mo rod ya we i isi nomo, hemia i blong go lus. Mo plante man oli stap folem rod ya. Be get ya we i smol nomo, mo rod we i strong, hemia i blong go kasem laef, mo smol man nomo oli faenem".\n➤ Jisas hem nao i Rod, mo Trutok, mo Laef - Jon 14:6 —Naos Jisas i talem long Tomas se, "Mi nao rod ya, mo mi mi stamba blong trutok, mo mi stamba blong laef. I no gat man i save kam long Papa blong mi, sipos mi mi no tekem hem i kam" (Jon 14:6).\n➤Fastaem Noa i Stanemap Wan Olta blong Mekem Wosip long God — Afta bigfala wota i draonem olgeta wol, biaen Noa, mo famle blong hem, mo ol anamol wetem hem, oli bin kamaot long bigbigfala sip. Wanem faswan samting Noa i bin mekem? "Nao Noa i wokem wan olta blong mekem wosip long Hae God..." (Jenesis 8:13-22).\n➤Hao Nao Bambae Yumi Usum Laef blong Yumi —Long lesen ya, yumi lanem se yumi mas usum tingting blong yumi blong savegud wod blong God. Biaen, yumi mas usum wod ya blong jenisem fasin blong laef blong yumi mekem se laef ya i gudwan, Nao yumi mas usum laef ya blong presem God mo leftemap nem blong hem.\n➤Trifala Taem i Stap —Baebol lesen ya i isi wan, be sam pipol oli no stap lanem hem yet. Nao plante man oli no savegud Baebol. Lesen ya, i blong trifala taem se yumi stap long trifala, mo yumi mas savegud trifala taem ya. Faswan i sotfala nomo. Namba tu i longfala tumas. Namba tri i nogat stat o en blong hem.\n➤ Nambawan Kwestin We Yumi Mas Askem —I gat wan kwestin we i impoten moa long evri narafala kwestin i stap. Kwestin ya i bitim evri kwestin we yumi save askem blong olgeta samting long wol ya. Kwestin ya, we i antap, i olsem se, “Wanem mi mas mekem blong God i sevem mi?” Yumi mas save askem wanem God i wantem se yumi mas mekem. Ansa long kwestin ya, i mas kam long trutok blong God long Baebol. Ansa ya i no mas kam long tingting blong yumi nomo.\n➤ Trifala Kaen Man Nogud i Stap —Baebol i no letem fasin nogud i stap. Baebol i strong long stretem man nogud. Man we i tijim long Baebol, i no mas stap tok sofsof tumas agensem man nogud. Be ol man we oli mekem sin, oli no sem mak olgeta. Yumi mas skelem olgeta man ya, blong dil long defren fasin wetem wan wan long olgeta. Long lesen ya, bambae yumi lukluk long trifala kaen man we i mekem sin, mo defren fasin we tingting blong God i stap long wan wan blong trifala ya.\n➤ Tingting blong ol Traboltaem —Part 1. Ol pipol oli safa ol traboltaem samtaem, mo tingting long ol hadtaem ya i defren long wan wan long olgeta. Sam i gat tingting we i no stret. Mi no min se tingting ya i sin, nogat. Be tingting ya i slak blong helpem olgeta stap strong long ol trabol blong olgeta, nao trabol i kam nogud moa.\n➤ Tingting blong ol Traboltaem —Part 2. Ol pipol oli safa ol traboltaem samtaem, mo tingting long ol hadtaem ya i defren long wan wan long olgeta. Sam i gat gudfala tingting we i helpem olgeta se oli stap strong long ol trabol oltaem.\n➤ Han blong God. —Baebol i samtaem tokbaot "han blong God" mo wanem han blong God ya i save mekem. Long lesen ya, bambae yumi tingbaot trifala samting we han blong God i save mekem.\n➤ Tanem Sore nao i Kam Hapi (Aesea 53). —Lesen ya, i kamaot long Baebol, long Aesea japta 53. Nao sapos yu ting se japter ya i impoten tumas, i bitim ol narafala japta long buk blong Aesea, ale tingting blong yu i stret nomo. Aesea 53 hem i tok blong profet longsaed blong wan man we hem i safa panis blong helpem yumi, mekem se yumi save kam fren blong God. Hemia nao, man ya i Jisas Kraes.\n➤ Jisas i Profet, Pris, mo King. —Jisas Kraes i stap haeman wetem haenem long trifala defren fasin ya. Nambawan i fasin blong profet. Nambatu i fasin blong pris. Nambatri i fasin blong king. Nao yumi tingbaot trifala samting ya.\n➤ Trifala Spesel Hil. —Baebol i tokbaot sam hil we i stap long ol defren ples. Long disfala lesen, bambae yumi lukluk long trifala bigfala hil se, Maonten Ararat, Maonten Saenae, mo Maonten Saeon.\n➤ Stanap Strong long Waes Mo Bilif (Jemes 1:2-8). —Lesen ya i kamaot long tok long Baebol long Jemes japta 1. Jemes i talem yumi se yumi mas stanap strong long taem we trabol i kam long laef blong yumi. Nao God i givim bigwan waes mo bilif long yumi.\n➤ Daniel mo Drim blong King Nebukadnesa (Daniel 2). —King Nebukadnesa, hem i luk wan drim. Mo drim ya i mekem hem i wari tumas, i no save slip from. Nao hem i singaot ol waes man blong hem blong oli kam talemaot mining blong drim ya, be oli nogat ansa long king. Nao Daniel nomo i save ansarem king, from God blong hem i helpem hem.\n➤ Tok Blong Jisas (Jon 14:1-11) —Long Baebol long Jon japta 14, ol vas 1 kasem 11, igat tok blong Jisas taem we hem i tokbaot heven finis, mo tufala aposol blong hem tufala i no savegud tok ya.\n➤ God i Stamba Blong Pis (Filipae 4:1-9) —Disfala wol i no gat pis, i gat tumas trabol mo wari long hem olbaot. Long Baebol (Filipae 4:1-9), i talem se God i stamba blong pis mo i soemaot hao nao yumi save kasem pis mo hapi tingting.\n➤ 1Tesalonaeka 5:12-23 —Long lastok blong Pol long 1Tesalonaeka 5:12-23, Pol i talemaot sam gudfala samting we ol Kristin man long jos blong Tesalonaeka oli mekem bifo. Nao i gud se yumi mekem olsem tu, from fasin ya i bildimap yumi se bambae yumi kam strong long bilif blong yumi.\n➤ Wanem Jon i talem Longsaed blong Jisas long Revelesen 1:5 —Long disfala lesen bambae yumi tingbaot tok blong Jon long Revelesen japta wan vas faef. Long tok ya, Jon i talemaot faef gudfala samting blong Jisas Kraes.\n➤ Hapi Niu Yia, Hapi Niu Yu —Niufala yia i stap, nao evri man i talem long yu se, !Hapi niu yia! Hao nao bambae yu save mekem tok ya i kam tru? Hao nao yu save kam hapi niu yu?\n➤ Stadi blong Ol Wok Japta 1 —Japta wan ya, long Ol Wok (hemi buk blong Niutestamen blong Baebol) nao japta wan i soemaot fofala samting ya...\n➤ Stadi blong Ol Wok Japta 2 —Japta tu ya, long Wok (hemi buk blong Niutestamen blong Baebol) nao japta 2 i gat trifala eksampol long hem, we i givhan long yumi blong yumi save wanem i prapa fasin blong trifala samting we i impoten tumas...\n❖ Ol lesen ya, mi mi bin yusim finis long ol miting blong wosip long Childers Ostrelia long 2019/20. Ol man Vanuatu, we oli stap pikim frut, oli bin kam long miting ya. [ Translation: I used several of these lessons for worship meetings in Childers 2019/20, attended by fruit pickers from Vanuatu.]\nlongsaed blong Kopiraet: Olgeta lesen ya oli stap Copyright (C) Ron Graham 2000 be naoia mi mi letem evri man olgeta, oli stap fri blong usum ol lesen ya, mo mekem ol kopi blong seremaot long ol narafala man. Be oltaem mi nomo mi stap ona blong ol lesen ya.\nRegarding Copyright: All lessons [in this series] are Copyright (C) Ron Graham 2000 but certainly I allow everyone to freely use all these lessons and make copies to share out to other people. However I alone always remain owner of the lessons.


17 Jisas i talem ol samting ya finis, nao i lukluk i go antap long heven, i talem se: “Papa, taem i kamtru finis. Yu leftemap nem blong pikinini blong yu, nao hem bambae i leftemap nem blong yu. 2 Yu yu givim paoa long hem blong hem i rul long olgeta man, blong hem i save givim laef we i no save finis long olgeta we yu yu givim long hem. 3 Mo laef ya we i no save finis, hemia se man i gohed blong save yu* we yu nomo yu tru God, mo i save Jisas Kraes we yu yu sanem hem i kam. 4 Mi mi leftemap nem blong yu finis long wol ya, mo mi finisim ol wok we yu givim long mi blong mi mekem. 5 Papa. Yu tekem mi mi go stap wetem yu blong mi kasem haenem we mi gat fastaem, taem wol i no stap yet. 6 “Mi mi mekem ol man ya we yu tekemaot olgeta long wol mo yu givim long mi, oli save nem blong yu.* Ol man ya oli blong yu, mo yu givim olgeta long mi, mo olgeta oli folem* tok blong yu. 7 Mo naoia oli save se olgeta samting we yu yu givim long mi, oli kamaot long yu. 8 Oli save from we mi mi talem long olgeta ol tok ya we yu yu talem long mi, mo oli agri long hem. Nao oli save se i tru we mi mi kam long nem blong yu, mo oli bilif se yu yu sanem mi mi kam. 9 Mi mi prea from olgeta. Mi mi no prea from ol man blong wol, be mi prea from olgeta ya we yu yu givim long mi, from we olgeta oli blong yu. 10 Mo olgeta samting we oli blong mi, oli blong yu, mo olgeta samting we oli blong yu, oli blong mi. Mo olgeta oli leftemap nem blong mi. 11 “Mi mi stap kam long yu. Mi no moa stap long wol ya, be olgeta oli stap long wol. Papa, yu yu tabu. Plis yu lukaot gud long olgeta from nem blong yu we yu givim long mi. Olsem nao oli save stap wan* nomo olsem we yumitu wan* nomo. 12 Taem mi stap wetem olgeta, mi stap lukaot gud long olgeta from nem blong yu we yu givim long mi. Mi mi protektem olgeta mo mi no lusum wan long olgeta. Wan nomo i lus, hemia man ya we i blong lus nomo, mo samting ya i kamaot olsem, blong mekem ol tok blong Baebol oli kamtru. 13 Mi mi stap kam long yu, be mi stap talem ol samting ya taem mi stap yet long wol, blong olgeta oli save glad fulwan olsem mi. 14 Mi mi givim tok blong yu long olgeta finis, be ol man blong wol oli no laekem olgeta nating, from we olgeta oli no man blong wol, olsem we mi tu mi no man blong wol. 15 “Mi mi no askem blong yu tekemaot olgeta long wol, be mi askem blong yu protektem olgeta long Man ya we i rabis.* 16 Olgeta oli no man blong wol ya, olsem we mi tu mi no man blong wol ya. 17 Plis yu yusum trutok blong mekem olgeta oli tabu.* Tok blong yu i trutok. 18 Yu yu sanem mi mi kam long wol, mo long sem fasin, mi tu mi sanem olgeta oli go long wol. 19 Mo mi mekem mi mi tabu blong givhan long olgeta, blong trutok i save mekem olgeta tu oli tabu. 20 “Mi mi no prea from olgeta nomo, be mi prea from olgeta ya tu we bambae oli bilif long mi afta we oli harem tijing blong olgeta ya, 21 nao olgeta evriwan oli save kam wan nomo, olsem we yu Papa, yu joen long mi mo mi mi joen long yu. Olsem nao, olgeta oli save joen long yumitu, nao ol man blong wol oli save bilif se yu yu sanem mi mi kam. 22 Haenem we yu givim long mi, mi mi givim long olgeta, blong oli save kam wan nomo olsem we yumitu wan nomo. 23 Mi mi joen long olgeta mo yu yu joen long mi, blong olgeta oli save kam wan* nomo. Long fasin ya, ol man blong wol bambae oli save se yu yu sanem mi mi kam mo yu lavem olgeta olsem we yu lavem mi. 24 Papa, mi wantem se olgeta we yu yu givim long mi, oli stap long ples we mi mi stap long hem, blong oli save luk haenem we yu yu givim long mi. Yu givim haenem ya from we yu lavem mi bifo olgeta, stat long taem we ol man oli stat blong bon long wol. 25 Papa, yu yu stret gud. Ol man blong wol ya oli no save yu, be mi mi save yu, mo olgeta ya tu oli save we yu yu sanem mi mi kam. 26 Mi mi mekem olgeta oli save nem blong yu, mo bambae mi mekem olgeta man oli save nem ya, blong bambae oli lavem ol narafala man olsem we yu yu lavem mi, nao mi mi save joen long olgeta.”\n^ NT: “kasem save long yu.”


Stat long taem bifo, Jehova i wantem we olgeta long famle oli joen wanples blong mekem ol samting. Olsemia, oli fren gud wetem Hem, mo oli fren gud insaed long famle. (Dutronome 6:6, 7) From samting ya, ol Witnes blong Jehova oli makemaot wan stret taem evri wik blong mekem Famle Wosip. Oli tokbaot ol save blong God we oli nidim long laef blong olgeta, mo oli mekem long wan fasin we evriwan oli glad blong storian. Nating se yu stap yu wan, yu save yusum taem blong Famle Wosip blong stadi long wan samting long Baebol, we bambae i pulum yu yu kam klosap moa long God.\nWan taem blong fren moa wetem Jehova. “Yufala i mas stap klosap long God, nao hem bambae i kam stap klosap long yufala.” (Jemes 4:8) Taem yumi ridim Baebol yumi save Jehova moa, from we yumi ridim stori blong ol fasin mo ol wok blong hem. I gud ol famle oli ridim Baebol long bigfala voes blong statem Famle Wosip evri wik. Maet oli folem program blong ridim Baebol, long buk blong miting ya Kristin Wok Mo Laef. Evriwan long famle oli save ridim wan smol haf. Biaen, oli tokbaot samting we oli lanem.\nWan taem blong olgeta long famle oli fren gud. Taem famle i joen wanples blong stadi Baebol, man mo woman tufala i fren moa, mo papa mama i fren moa wetem ol pikinini tu. Famle Wosip i mas wan taem we i spesel long evriwan long famle, mo i mas wan taem blong glad mo pis. Taem papa mo mama i jusum ol samting blong tokbaot wetem pikinini, tufala i mas tingbaot se ol pikinini oli smol no oli bigwan. Maet tufala i jusum sam save long Wajtaoa no Wekap! no long Websaet blong yumi jw.org. Oli save tokbaot wan trabol we ol pikinini oli fesem long skul, mo rod blong winim trabol ya. Maet oli wajem wan program long JW Brodkasting (tv.jw.org.) mo tokbaot. Maet oli sing long ol singsing blong miting. Afta we oli mekem Famle Wosip, oli save dring ti mo kakae smol.\nTaem ya we famle i joen wanples evri wik blong mekem wosip, hem i spesel, from we bambae i givhan long famle blong i laekem tumas Tok blong God. Sipos yufala i traehad, bambae Jehova i blesem yufala.—Ol Sam 1:1-3.\n?From wanem yumi mas makemaot wan stret taem evri wik blong mekem Famle Wosip?\n?Papa mo mama i save mekem wanem blong evriwan oli harem gud long Famle Wosip?\nI gud yu askem long samfala long kongregesen se oli mekem wanem long Famle Wosip blong olgeta. Mo tu, taem yu go long miting, yu save go long ples blong ol buk, mo yu lukaot wan buk we i stret blong tijim pikinini blong yu.\nYu Save Gat Wan Hapi Famle\nJisas i soemaot lav oltaem. Hemia wan gudfala eksampol blong ol hasban, waef, papa mo mama, mo pikinini. ?Jisas i tijim yumi long wanem?


Jenesis 12 | Baebol Long Intenet | Niu Wol Translesen\nEbram i aot long Haran blong go long Kenan (1-9)\nPromes blong God long Ebram (7)\nEbram mo Sarae long Ijip (10-20)\n12 Nao Jehova i talem long Ebram se: “Yu aot long ples blong yu, mo long ol famle blong yu, mo long haos blong papa blong yu, mo yu go long ples we bambae mi soem long yu.+ 2 Bambae mi mekem wan bigfala nesen i kamaot biaen long yu, mo bambae mi blesem yu, mo mi mekem nem blong yu i hae, mo from yu nao bambae olgeta man oli kasem blesing.+ 3 Bambae mi blesem olgeta we oli blesem yu, mo bambae mi singaot trabol i go long olgeta we oli singaot trabol i kam long yu,+ mo from yu nao bambae olgeta famle long wol ya oli kasem blesing.”+ 4 Taem Ebram i gat 75 yia, hem i aot long Haran olsem we Jehova i bin talem long hem. Mo Lot i go wetem hem.+ 5 Taem Ebram i aot blong go long Kenan,+ hem i tekem waef blong hem Sarae,+ Lot we i boe blong brata blong hem,+ mo tu hem i tekem ol samting we hem i hivimap+ taem hem i stap long Haran mo ol slef blong hem. Taem oli kasem kantri ya Kenan, 6 Ebram i wokbaot gogo i kasem ples ya Sekem,+ klosap long ples ya More we i gat ol bigfala tri long hem.+ Long taem ya, ol man Kenan oli stap yet long kantri ya. 7 Biaen Jehova i kamtru long Ebram mo i talem long hem se: “Bambae mi givim kantri ya+ long pikinini* blong yu.”+ Nao Ebram i wokem wan olta long ples ya we Jehova i bin kamtru long hem. 8 Biaen hem i aot long ples ya, mo i go long rijen blong ol hil long is blong Betel.+ Hem i stanemap tent blong hem long medel blong Betel mo Eae,+ we Betel i stap long wes mo Eae i stap long is. Mo long ples ya, hem i wokem wan olta blong Jehova+ mo i stat blong singaot long nem blong Jehova.+ 9 Biaen Ebram i aot long ples ya mo i stap putum kamp blong hem long ol defdefren ples, taem hem i stap go long Negeb.+ 10 Nao i no moa gat kakae long kantri ya Kenan,+ taswe Ebram i aot blong godaon long Ijip mo i stap smoltaem* long ples ya.+ 11 Taem oli kam klosap long Ijip, Ebram i talem long waef blong hem Sarae se: “!Plis yu lesin long mi! Mi save se yu yu wan naesfala woman.+ 12 Sipos ol man Ijip oli luk yu, bambae oli talem se: ‘Hemia waef blong hem ya.’ Nao bambae oli kilim mi mi ded, be bambae oli livim yu yu laef i stap. 13 Plis, yu talem se yu sista blong mi, olsem nao bambae mi no kasem trabol from yu, mo bambae mi no lusum laef blong mi.”*+ 14 Stret long taem ya we Ebram i kamtru long Ijip, ol man Ijip oli luk we woman ya i naes tumas. 15 Mo ol prins blong Fero tu oli luk hem mo oli go talemaot long Fero se woman ya i naes tumas. Nao oli tekem woman ya i kam long haos blong Fero. 16 Fero i mekem i gud long Ebram from woman ya. Nao Ebram i kasem ol sipsip, ol buluk, ol man mo ol woman dongki, ol man mo ol woman slef, mo ol kamel.+ 17 Nao Jehova i mekem wan rabis sik* i kasem Fero wetem olgeta we oli stap long haos blong hem, from Sarae we i waef blong Ebram.+ 18 Ale Fero i singaot Ebram mo i talem se: “?Wanem samting ya we yu mekem long mi? ?From wanem yu no talem long mi se woman ya i waef blong yu? 19 ?From wanem yu talem se: ‘Woman ya i sista blong mi’?+ Mi mi rere blong tekem hem i kam waef blong mi. Hemia waef blong yu. !Yu tekem hem mo yu go!” 20 Nao Fero i talem long ol man blong hem blong oli sanemaot Ebram mo waef blong hem mo olgeta samting we oli blong hem, nao olgeta oli mekem olsem we hem i talem.+\n^ NT: “sol blong mi bambae i laef i stap.”


1 Timoti 2 | Baebol Long Intenet | Niu Wol Translesen\nPrea from ol defdefren kaen man (1-7)\nWan God, mo wan man nomo we i stap long medel blong God mo ol man (5)\nWan ransom we i stret gud blong pemaot olgeta man (6)\nAdvaes i go long ol man mo woman (8-15)\nPutum klos we i stret nomo (9, 10)\n2 Fas samting we mi wantem talem i olsem: Mi mi askem strong se plis, evriwan i mas prea long God from ol defdefren kaen man, yufala i mas krae long hem blong i givhan long olgeta, mo yufala i mas askem samting long hem long bihaf blong olgeta, mo yufala i mas talem tangkiu long hem from olgeta. 2 Mo yufala i mas prea from ol king mo ol haeman,* blong yumi save stap gud, yumi gat pis, mo yumi wosipim God long fulhat blong yumi mo yumi tinghevi long hem. 3 Fasin blong prea olsem i gud tumas, mo God ya we i Sevia blong yumi, i glad long hem. 4 God ya i wantem se ol defdefren kaen man oli mas kasem laef, mo i wantem we olgeta man oli kasem stret save long trutok. 5 I gat wan God nomo i stap, mo i gat wan man nomo we i stap long medel blong God mo ol man. Man ya, hemia Kraes Jisas, 6 we hem i givim hem wan olsem wan ransom* we i stret gud blong pemaot olgeta man.* Ol man bambae oli witnes long samting ya long stret taem blong hem. 7 Blong soemaot samting ya, God i putumap mi blong mi kam wan man blong prij mo wan aposol, hemia blong mi tijim ol man blong ol narafala neson long fasin blong bilif mo trutok. Tok blong mi i tru, mi no giaman. 8 Nao mi wantem se long evri ples, ol man oli mas gohed blong stap tabu mo oli leftemap han blong olgeta blong prea, we oli no stap kros mo oli no stap agiu. 9 Long sem fasin, mi wantem se taem ol woman oli flasem olgeta, oli mas putum ol klos we i stret nomo,* mo oli mas soemaot se oli gat respek mo stret tingting,* mo oli no mas tanem hea blong olgeta long ol stael we i flas tumas mo putum gol mo perel long hem, mo oli no mas werem ol klos we praes blong olgeta i antap tumas. 10 Be oli mas flasem olgeta long fasin we i stret long ol woman we oli stap talem se oli wosipim God. Oli mas mekem ol gudfala wok mo hemia nao i flasemgud olgeta. 11 I gud ol woman oli no toktok taem oli stap lanem samting, mo oli mas putum olgeta oli stap aninit long ol man. 12 Mi mi no givim raet long ol woman blong oli tij mo blong oli bos long ol man. Oli no mas toktok, 13 from we God i mekem Adam fastaem, mo biaen i mekem Iv. 14 Mo tu, i no Adam we Setan i trikim hem, be hem i trikim gud woman ya, nao hem i brekem loa blong God. 15 Be taem ol woman oli karem pikinini, hemia bambae i givhan long olgeta blong oli stap gud, sipos oli gohed blong holem bilif, mo oli gohed blong gat lav, mo oli gohed blong stap tabu, mo oli gohed blong gat stret tingting.*\n^ NT: “mo olgeta we oli gat paoa blong rul.”\n^ NT: “pei blong pembak wan man.” Yu luk Diksonari.\n^ NT: “pemaot ol defdefren kaen man.”\n^ NT: “klos we i soemaot respek.”\n^ NT: “mo naf blong skelem samting; mo tingbaot tingting blong narafala.”\n^ NT: “mo oli naf blong skelem samting; mo oli tingbaot tingting blong narafala.”


30 Apr 2011 - 28 Apr 2019\nSweden (sw. - Sverige, Konungariket Sverige) i kaontri long Europe. I long Norway, Finland. Kapital blong hem i Stockholm. King blong hem i King Carl XVI Gustaf. Praem Minista blong hem i Stefan Löfven (2014).\nKam long "https://bi.wikipedia.org/w/index.php?title=Sweden&oldid=34828"\nThis page was last modified on 27 Septemba 2016, at 00:16.


PVFA 2019-2020 jampionsip hemi kam moa taf lo namba tri raon | Sports | dailypost.vu\nGalaxy FC hemi kam blo dro wetem Erakor Golden Star FC lo 2-2.(FB)\nPVFA 2019-2020 jampionsip hemi kam moa taf lo namba tri raon\nOlgeta namba tri raon blo Port Vila Futbol Asosiesen (PVFA) 2019-2020 Premia lik jampionsip oli bin ko gud las Satedei lo Port Vila Stadium.\nLo fes maj blo dei, i lukim Yatel FC hemi kam blo plei agensem Tupuji FC. Afta wei tugeta tim oli no bin manej blo winim ol fes tu maj blo ol, oli bin traem bes bigwan blo savei kasem wan win insaed lo 2019-2020 jampionsip ya. Ful 90 minit blo gem, tugeta tim oli bin kat fulap janis bei nogat wan hemi savei kam blo tekem wan lid mo ajivim wan fes win tu. Gem i lukim tugeta tim hemi kam blo dro lo 0-0.\nSekon maj blo dei, Ifira Black Bird FC, hemi kam blo plei agensem Siaraga FC. Lo fes haf blo gem, Ifira FC hemi kam blo skorem wan poen tru lo Alphonse Lency. Siaraga hemi bin kat fulap jannis tu blo equalize bei olgeta difens wol blo Ifira oli no bin mekem wan isi gem blo ol straeka blo Siaraga FC oli savei kasemwan poen bihaen lo net bo ol. Gem hemi ko hed mo tufala tim oli bin kat fulap opotuniti bei oli no savei kasem ol gudfala finis wei oli wantem. Bifo fes haf hemi finis, Ifira midfielda, Jean Pierre, hemi kam blo silim lid blo Ifira FC blo savei skorem wan mo poen mo i lukim Ifira FC hemi tekem lid lo fes haf lo 2-0. Sekon haf hemi kik off, i lukim bol posesen hemi stap lo feva blo Siaraga FC, mo olgeta boe oli bin displei sam gudfala janis, bei golkipa blo Ifira hemi bin mekem sam gudfala blok blo disteb ol poen blo Siaraga FC. Ifira FC, wei i lukim wan lo ol top straeka insaed lo premia lik, Somari, hemi feil blo sko moa poen tru lo ol naes setap wei ol midfielda blo ol oli sta mekem. Presa hemi bigwan lo tugeta saed mo nogat wan hemi savei kam blo sko insaed lo las 45 minit blo sekon haf. Gem hemi finis mo Ifira FC hemi kam blo win lo 2-0.\nLas maj blo dei i lukim Galaxy FC, wei hemi stap topem tebol naia, hemi kam blo plei agensem Erakor Golden Star FC. Lo ol fes 20 minit blo gem, Galaxy FC hemi kontrolem gem bigwan tru lo sistem wei Koj Moise Poida hemi kivim. No mata wei Galaxy FC hemi dominetem gem bigwan, tru lo Kensy Tangis, Bong Kalo mo Henry Manasseh, ol boe oli no savei kasem wan lid. Erakor FC hemi bin plei wan difensif taktik blo savei holem taet Port Vila jampion ia blo savei kasem wan lod o fes haf. Insaed lo 30 minit blo fes haf, midfielda blo Galaxy FC, Barry Mansale hemi feil blo holem taet bol lo leg blo hem, fiu mita klosap lo penalti box, mo i lukim Eraor FC kapten, Jackson Tasso hemi mekem wan nice daon bol sut mo i lukim bol hemi ko insaed lo net blo Galaxy FC mo putum Erakor FC lo lid wetem 1-0. Presa hemi kam bigwan moa lo tugeta saed mo Galaxy FC hemi mekem fulap opotuniti blo savei kasem wan equalize. Lo 35 minit insaed lo gem, olgeta difenda blo Erakor FC oli feil blo savei kliarem wan bol wei hemi kam lo midfielda blo Galaxy FC mo i lukim Kensy Tangis hemi kam blo hedem wan hae bol ova lo golkipa blo Erakor FC wei hemi kam blo distebem bol, mo i lukim bol hemi ko stret insaed lo golmaot blo Erakor FC, mo putum tugeta tim lo 1-1. Bifo fes haf blo gem finis, Bong Kalo hemi kam blo kivim Galaxy FC wan moa poen tru lo wan naes kona kik wei i lukim nogat wan lo ol difens blo Erakor FC hemi kam blo pusum aot bol mo i ko stret insaed lo gol maot. Fes haf hemi finis mo Galaxy FC hemi lid lo 2-1.\nSekon haf hemi stat, mo gem hemi kam mo strong bitwin tugeta saed. Galaxy FC hemi kam blo mekem fulap gol opotuniti bei ino savei kasem finis wei hemi wantem afta wei golkipa blo Erakor FC,wei hemi semtaem U-23 nasonal golkipa, hemi mekem fulap gud sef blo savei distebem ol janis blo Galaxy FC. Erakor FC tu i bin kat fulap janis blo equalize tru lo Kalfer Kaltack, bei golkipa blo Galaxy FC, hemi bin soemaot sam lo ol gudfala gol skils blo savei holem taet ol janis wei Erakor FC hemi bin kat. Henry Mansseh, Kensy Tangis mo Bong Kalo oli bin putum fulap presa lo ol difens wol blo Erakor FC blo kasem wan moa poen bei bol ino savei ko bihaen lo golmaot blo Erakor FC. Gem hemi bin ko moa taf mo i luim tugeta tim i displei wan gud futbol lo foret blo ol sapota wei oli kam blo waj daon lo Stade. Lo 79 minit blo gem, wan kona kik blo Erakor FC, i lukim bol hemi ribaon lo han blo kipa blo Galaxy FC mo hemi ko stret lo Loic Coulon wei kam blo savei equalize lo sekon haf bo gem. Gem hemi kam moa strong mo i lukim Galaxy FC hemi mestem fulap janis blo savei tekem lid bakeken. Erakor hemi plei wan difensif strateji blo savei holem taet Galaxy FC kasem ful 90 minit blo gem. Finol sko hemi 2-2.\nLo olgeta narafala updeit insaed lo PVFA 2019-2020 jampionsip, lo Fraedei 25/10/2019, i lukim Tafea FC hemi kam blo plei agensem Mauwia FC. Maj ia, i lukim Tafea FC hemi kam blo kasem namba tri wiin blo hem lo wan sko blo 3-1. Olgeta poen blo Tafea FC oli kam lo Alista Kalip, Cyril Leo mo Harrison Massing. Apal Nicko, hem nao hemi kam blo putum onli poen blo Mauwia FC.\nNO X-RAY MACHINE FOR NORTHERN PROVINCIAL HOSPITAL\n10 MPs selected to receive bills electronically\nPSC To Appoint New Health Managers


Ol Softwe Apdeit - Get Safe Online Vanuatu\nHome Business Articles Sofwe\nPeij ia hem i refe long softwe long kompiuta blong yu we hem i no opereting sistem.\nSoftwe blong yu maet i inkludum olgeta ia:\nOl Maekrosof prodak (oli save bandelem wetem Windos opereting sistem o pejesem wanwan)\nOfis (inkludum Wod, Eksel, PawaPoint, aotluk)\nMaekrosof hem i wan long ol komon aplikesen softwe long kaen ia, be advaes ia hem i aplae long evri softwe manufakjura.\nKomon Pri-Loded (Taem yu pem kompiuta)\nOl narafala, task-spesifik aplikesen, eksampol:\nOl printa draeva\nSoftwe we i rilet i go long bisnes sekta blong yu, eksampol:\nOlsem long keis blong opereting sistem, ol onlaen kriminol oli save faenem kiwktaem ol valnerebel eria long ol narafala softwe mo kontinu blong mekem olsem long laeftaem blong vesen ia. Hemia hem i komonples long ol menstrim pakej we oli yusum akros long fulap taep blong oganaesesen, bitim ol speselis, indastri-spesefik pogram.\nBlong handlem hemia, sofwe manufaktura i rilisim regula apdeit olsem sekuriti apdeit o kritikol apdeit, we i protektem agensem malwe mo ol sekuriti eksploit. Ol narafala taep blong apdeit oli korektem ol era we oli enhansem wei we sofwe i wok o fungsen, mo oli no rili rilet long sekuriti.\nTaem yu no kipim sofwe blong yu hem i apdeit, i save kosem ol serios isu we oli save afektem kompiuta mo pesonal sekuriti blong yuwan. Olgeta ia oli inkludum:\nOl vaeres, spaewe, mo ol narafala malwe.\nSaeba intrusen hem i lid i go long kraem olsem frod, aedentiti teft mo espionas (stilim infomesen).\nKrashing, frising mo generali pua pefomans\nMo tu olsem oli stap risolvem ol sekuriti isu, sofwe apdeit we oli frekwentli kontenem ol impruvmen o ol niufala fija.\nProtektem bisnes blong yu\nBae yu risivim wan not long softwe manufaktura long fom blong wan alert long skrin blong yu, we i talem se ol apdeit oli avelebol. Bae all i givim jois long yu weta yu daonlodem mo instolem apdeit kwiktaem o afta. Advaes blong mifala hem i blong yu daonlodem mo instolem kwiktaem.\nSamfala sofwe apdeit oli rikwarem yu blong yu ristatem kompiuta blong yu blong i komplitim instolesen proses. Bakegen, bae all i givim jois long yu weta yu daonlodem mo instolem apdeit kwiktaem o afta. Bakegen mifala advaesem yu se yu mekem kwiktaem.\nPlis yu notem se daonlodem letest Windos apdeit hem i no nid blong ranem latest vesen blong antivaeres, antispaewe mo faeawol sofwe.


Biliv se blong stap strong mo fetful long ol trutok blong gospel i impoten tumas. Mi testifae se hemia i tru.\nOl dia yang sista blong mi. Responsabiliti ia blong toktok long yufala i mekem tingting i stap daon. Mi prea blong kasem tabu help, blong mi save inaf long janis ia we mi gat.\nSamples 20 yia i pas, yu no bin stat yet long rod blong laef long wol ia. Yu bin stap yet long hom long heven. Longwe, yu bin stap wetem olgeta we oli lavem yu mo yu bin wari long gudfala laef blong yu blong taem we i no save finis. Long en, laef long wol i bin kam wan nid blong yu progres. Oli talem tata mo givim ol gud toktok. Yu kasem wan bodi mo yu kam man we i save ded, yu aot long ples blong Papa blong yumi long Heven.\nBe, wan gudfala welkam i bin wet long yu long wol ia. Ol fas yia oli bin gud tumas, ol spesel yia. Setan i no gat paoa blong temtem yu, from yu no naf yet blong ansa from aksen blong yu. Yu no gat rong long ae blong God.\nI no longtaem, yu bin kam long taem we sam oli singaotem “ol trabol taem blong yangfala.” Mi laekem “ol gudfala taem blong yangfala.” I wan gud taem blong gat sam janis, wan taem blong gro, wan taem blong divelopmen—mo wok blong kasem save mo resis from trutok i makem taem ia.\nI no gat wan i tokbaot ol yangfala yia olsem ol isi yia. Plante taem, oli ol yia blong no stap sef, blong filim se yu no naf yet, blong traem blong faenem ples blong yu wetem ol fren, blong traem blong fit insaed. Hem i wan taem we yu stap kam moa independen—mo ating, yu wantem moa fridom bitim wanem papa mo mama i glad blong givim long yu naoia. Oli ol stamba yia taem we Setan bae i temtem yu mo bae i mekem evri samting blong pulum yu aot long rod we i lidim yu gobak long hom ia long heven, we yu kam long hem, mo gobak tu long olgeta we yu lavem olgeta long ples ia mo wetem Papa blong yu long Heven.\nWol raon long yu, i no gat ol samting blong givim help we yu nidim blong gotru long rod ia we i gat denja. Plante, long sosaeti blong yumi tedei, i luk se oli glis aot long sef ples mo oli pul i go longwe long ples we pis i stap.\nFasin blong akseptem rong fasin, rabis tingting mo fasin, ponografi, drag, fos blong ol fren—evri samting ia mo moa—oli mekem se oli saksakem plante long wan solwota blong sin, mo oli foldaon long ol sap rif blong ol janis we oli go lus, ol blesing mo ol drim we oli lusum evriwan.\nI gat wan wei blong stap sef? I gat wan ples blong ronwe long fasin blong go nogud evriwan? Ansa i wan bigfala yes! Mi givim kaonsel long yufala blong luk long laethaos blong Lod. Mi bin talem bifo; Bae mi talem bakegen: I no gat klaod we i tik tumas, naet we i tudak tumas, win we i strong tumas, man we i lus evriwan long solwota we laethaos blong Lod i no save sevem. Hem i mekem saen tru long ol strong win blong laef. Hem i singaot se “Hemia rod blong sef ples. Hemia rod blong go hom.” Hem i sendem ol saen blong laet we i isi blong luk mo i no stop blong saen. Sapos yu folem, ol saen ia bae oli lidim yu gobak long hom blong yu long heven.\nMi wantem toktok wetem yufala tunaet abaot ol tri stamba saen we i kam long laethaos blong Lod, we bae oli helpem yufala blong gobak long Papa ia we i stap wet blong yu kambak hom wetem ona. Ol trifala saen ia oli, biliv, obei mo stap strong.\nFaswan, mi tokbaot wan saen we i besik mo i nidim: biliv. Biliv se yu wan gel blong Papa long Heven, se Hem i lavem yu, mo yu stap long ples ia from wan stamba tingting we i gat glori—blong kasem laef we i no save finis. Biliv se blong stap strong mo fetful long ol trutok blong gospel i impoten tumas. Mi testifae se hemia i tru!\nOl yang fren blong mi. Biliv long ol toktok we yu talem evri wik taem yu talem baehat stamba toktok blong Ol Yang Woman. Tingbaot mining blong ol toktok ia. I gat trutok insaed. Traehad oltaem blong laef folem ol valiu we oli stap. Biliv, olsem stamba toktok blong yu i talem, se sapos yu akseptem mo tekem aksen folem ol valiu ia, bae yu rere blong mekem hom mo famle blong yu oli kam strong, blong mekem mi kipim ol tabu kavenan, blong kasem ol odinens blong tempol, mo blong stap glad long ol blesing blong fasin blong kam olsem wan god. Hemia ol naesfala trutok blong gospel, mo taem yu folem olgeta, bae yu hapi moa long laef blong yu long ples ia mo long nekis laef, bitim sapos yu no tingting long olgeta.\nPlante long yufala, oli tijim yufala long ol trutok blong gospel stat long taem we yufala i smol nomo. Ol papa mo mama mo ol gudfala tija oli tijim yufala. Ol trutok we oli serem long yufala, oli helpem yufala blong kasem wan testemoni; yufala i bin bilivim wanem oli bin tijim. Nomata we oli gohed blong fidim wan testemoni long saed blong spirit, mo blong yufala i gro taem yufala i stap stadi, taem yufala i prea from daereksen, mo taem yufala i go long Jos evri wik, hem i stap long yufala blong kipim testemoni ia i stap laef. Setan bae i traem, wetem evri paoa blong hem, blong prapa spolem yu. Truaot long ful laef blong yu, bae yu gohed blong fidim testemoni ia. Taem laet blong wan faea we i laet gud, testemoni blong yu—yu no gohed blong fidim—bae i go daon i kam asis mo afta i kolkol evriwan. Yu no mas letem samting ia i hapen.\nWetem fasin blong go long ol Sandei miting mo ol naet aktiviti long wik, taem yu gat janis blong go long seminari, nomata hem i eli moning o afta klas, tekem janis ia. Plante long yufala i stap go long seminari naoia. Semmak wetem eni samting long laef, plante samting we yu kasem long seminari eksperiens blong yu


Laef Stori: Mitufala i Faenem “Perel We i Sas We i Sas” | Winston mo Pamela Payne\nWajtaoa—Blong Stadi | Eprel 2019\nLANWIS Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Boulou Bulgarian Cakchiquel (Wes) Cambodian Catalan Cebuano Changana (Mozambique) Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Croatian Czech Damara Dangme Danish Dayak Ngaju Digor Douala Dutch Ecuadorian Sign Language Edo Efik English Esan Estonian Ewe Fijian Finnish Fon French Ga Garifuna Georgian German Gitonga Greek Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jehu Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Persian Pidgin (Wes Afrika) Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia Romany (Southern Greece) Ronga Runyankore Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Silozi Silozi Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zulu\nMitufala i Faenem “Perel We i Sas We i Sas”\nWinston Mo Pamela Payne i Talem Stori Ya\nWINSTON mo Pamela (Pam) tufala i wok long branj ofis blong Ostrelia. Tufala i gat wan gudfala laef, nating se i olsem, tufala i gat sam hadtaem tu. Tufala i mas lan long wan niufala laef, mo tufala i mas stanap strong taem Pam i lusum wan bebi long bel. Nating se i olsem, tufala i gohed blong lavem Jehova mo ol man blong hem, mo tu tufala i glad long wok blong prij. Long intaviu ya, tufala i tokbaot sam long ol ekspiriens blong tufala.\nWinston, ?yu yu mekem wanem blong lukaot God?\nMi gruap long wan fam long Kwinslan Ostrelia, mo ol perens blong mi oli no bilif long God. From we mifala i stap longwe long taon, mi no stap toktok tumas wetem ol narafala man. Be taem mi gat 12 yia, mi stat blong lukaot God. Mi prea mo mi askem hem blong i halpem mi blong save trutok long saed blong hem. Biaen mi aot long fam blong faenem wan wok long Adelaide, long saot Ostrelia. Taem mi gat 21 yia, mi go spel long Sydney, mo mi faenem Pam. Hem i tokbaot skul ya the British-Israel we oli talem se ol man Inglan oli ol laen ya blong Isrel we i bin lus. Mo tu oli talem se olgeta nao oli ol ten laen blong kingdom blong not we oli bin go kalabus long narafala kantri long ol yia 700 Bifo Kraes. Ale, taem mi gobak long Adelaide, mi tokbaot topik ya wetem wan fren long wok we i stat blong stadi Baebol wetem Ol Witnes Blong Jehova. Afta we mitufala i storian blong sam aoa, mitufala i stat blong tokbaot bilif blong Ol Witnes Blong Jehova. Mi kasem save se God i stat blong ansarem prea we mi mekem long fam taem mi smol. !Mi lanem trutok long saed blong God mo Kingdom blong hem! Mi mi faenem wan “perel we i sas we i sas.”—Mat. 13:45, 46.\nPam, yu tu yu lukaotem perel ya taem yu yang nomo. ?Olsem wanem nao yu faenem?\nMi gruap long wan famle we i strong long jos, mo mifala i stap long taon blong Coffs Harbour, long New South Wels. Ol perens blong mi mo ol abu blong mi oli bilif long ol tijing blong skul ya the British-Israel. Mi mo smol brata, mo bigfala sista wetem ol kasen blong mi, mifala i gruap wetem bilif ya se God i laekem moa ol olfala blong mifala long Inglan. Be, mi no rili sua long samting ya, mo mi harem se mi no kam klosap long God. Taem mi gat 14 yia, mi go long plante jos, olsem Anglikan, Baptis, mo Seven Dei Adventis. Be oli no givhan long mi nating blong save God.\nBiaen famle blong mi i muv i go long Sydney mo long ples ya, mi faenem Winston taem hem i kam blong spel. Olsem we Winston i talem finis, storian blong mitufala long taem ya i mekem se hem i stat blong stadi Baebol wetem ol Witnes. Afta long taem ya, hem i stap sanem ol leta long mi we i fulap wetem ol vas blong Baebol. Blong talem stret, fastaem mi wari mo mi Kros tu. Be sloslo mi luksave se hemia nao trutok long saed blong God.\nLong 1962, mi muv i go klosap long Winston long Adelaide. Hem i mekem rod blong mi save stap wetem Thomas mo Janice, wan kapol we i bin mekem wok blong misinari long Papua Niugini. Tufala i kaen tumas mo tufala i halpem mi blong kasem save moa long Jehova. Ale, mi tu mi stat blong stadi Baebol, mo mi bilif strong se mi faenem trutok. Biaen, mi mo Winston i mared mo mitufala i stat blong mekem wok blong Jehova. Nating se i gat ol hadtaem, be hemia i halpem mitufala blong tinghae moa long gudfala perel we mitufala i faenem.\nWinston, traem tokbaot taem ya we yu stat blong mekem wok blong Jehova.\nA. Wan map blong ol travel we mitufala i mekem long wok blong eria elda\nB. Ol stam blong sam aelan. Kiribati mo Tuvalu we bifo oli singaotem se Gilbet mo Elis Aelan\nC. Naesfala aelan blong Funafuti long Tuvalu. Wan long ol aelan we mitufala i visitim, bifo we oli sanem ol misinari\nSmoltaem afta we mitufala i mared, Jehova i stat blong yusum mitufala blong mekem moa long wok blong hem. (1 Kor. 16:9) Brata Jack Porter we i eria elda long smol kongregesen blong mifala, i halpem mitufala blong kasem faswan mak long wok blong Jehova. (Naoia hem i wok wetem mi olsem wan memba blong Branj Komiti Blong Ostrelia.) Jack mo waef blong hem Roslyn, i leftemap tingting blong mitufala blong mekem wok blong fultaem paenia, mo mitufala i glad blong mekem wok ya blong faef yia. Taem mi gat 29 yia, oli askem mi blong mekem wok blong eria elda long ol aelan blong Pasifik, we branj blong Fiji i lukaot long olgeta. Ol aelan ya i gat Amerikan Samoa, Samoa, Kiribati, Nauru, Niue, Tokelau, Tonga, Tuvalu, mo Vanuatu.\nLong taem ya, ol man long ol aelan ya oli fraet long Ol Witnes Blong Jehova. Taswe mitufala i mas lukaot gud long ol toktok mo fasin blong mitufala. (Mat. 10:16) From we ol kongregesen oli smol nomo, sam brata oli no naf blong givim ples blong slip long mitufala. Taswe mitufala i mas askem wan ples blong slip long ol man long vilej, mo ol man oli kaen tumas long mitufala.\nWinston, yu yu intres bigwan long wok blong translesen. ?Wanem nao i pulum yu?\nLong Samoa, lidim wan skul blong ol elda\nTaem mitufala i stat blong mekem wok long aelan blong Tonga, ol brata long ples ya oli gat sam traket mo buklet nomo long lanwis blong olgeta—we i wan Polynesian lanwis. Mo taem ol brata oli prij, oli yusum buk ya Trutok Blong Soemaot Rod Blong Itenel Laef long Inglis blong stadi wetem ol man. Taswe long ol fo wik blong skul blong ol elda, tri lokol elda we oli save toktok smol Inglis, oli agri blong tanem buk ya Trutok i go long lanwis blong Tonga. Pam i taepem ol toktok, nao mifala i sanem i go long branj ofis blong Yunaeted Stet blong oli printim. Wok ya i tekem samples 8 wik. Nating se translesen ya i no beswan, be buk ya i givhan long plante man we oli toktok lanwis Tonga blong oli save trutok. Mitufala i no ol transleta, be ekspiriens ya i pulum intres blong mitufala blong mekem wok ya.\nPam, ?olsem wanem laef long ol aelan i defren long Ostrelia?\nWan long ol haos we mitufala i stap long hem taem mi mekem wok blong eria elda\n!I defren tumas! I dipen long ples we mitufala i stap long hem. Sam ples i gat swam mo i gat plante moskito, ples i hot we i hot, i gat ol rat, mitufala i sik, mo samtaem mitufala i no gat inaf kakae. Be samting we i gud se, long evri aftenun, mitufala i laekem tumas blong sidaon long fale blong mitufala mo lukluk i go daon long solwota—fale i wan haos natanggura blong ol man Polinesia we i no gat wol. Long sam naet taem mun i saen strong, yu save luk ol pamtri mo laet blong mun long solwota. Mitufala i tekem ol gudfala janis ya blong tingting dip, prea mo tingbaot ol gudfala samting, be i no ol nogud samting we i hapen.\nMitufala i laekem ol pikinini. Oltaem oli mekem mitufala i laf from we oli wantem save evri smosmol samting taem oli luk se mitufala i waetman. Taem mitufala i go long Niue, wan smol boe i kam holem ol hea long han blong Winston mo i se: “Mi laekem ol papa blong yu.” !Hemia from we hem i neva luk han blong man we i gat fulap hea mo hem i no save olsem wanem blong eksplenem!\nMitufala i harem nogud blong luk se ol man oli pua mo laef blong olgeta i had. Oli laef long wan naesfala ples, be i had blong oli kasem meresin mo gudfala wota blong dring. Nating se i olsem, ol brata oli no wari from we hemia i fasin blong laef blong olgeta. Oli glad nomo se oli stap wetem ol famle blong olgeta, mo se oli gat wan ples blong presem Jehova. Eksampol blong olgeta i halpem mitufala blong putum tingting blong mitufala i stap long samting we i moa impoten, mo blong gat wan laef we i no fasfas.\nPam, i luk olsem se yu lanem blong go tekem wota mo kakae blong yutufala. ?Yu yu mekem samting ya olsem wanem?\nLong Tonga, Pam i wasem ol klos blong mitufala\nMi mi glad tumas se papa i bin trenem mi. Hem i tijim mi blong mekem plante samting, olsem blong mekem faea mo kuk long hem, mo olsem wanem blong laef wetem smol samting nomo. Taem mitufala i go mekem visit long Kiribati, mitufala i stap long wan smol haos natanggura we oli putum korel nomo long floa mo wol blong hem oli wokem long bambu. Blong kukum kakae, mi digim wan hol mo mi putum skin blong kokonas blong statem faea. Mo blong go kasem wota, mi go laen wetem ol woman blong kasem wota long wan wel. Be blong kasem wota, oli yusum wan stik we i longfala olsem 2 meta mo oli fasem wan rop we i olsem string blong hukum fis long en blong hem. Mo long narafala en blong string ya, oli fasem wan tin long hem. Wanwan woman i go long wel mo i sakem rop we tin hang long hem long wan spesel fasin, nao oli kasem wota blong olgeta. Taem mi luk, mi ting se hemia i isi nomo, be naoia taem blong mi nao. !Mi sakem rop ya plante taem, be tin ya i flot nomo antap long wota! Evriwan oli laf, ale taem mifala i finis blong laf, wan long olgeta i kam halpem mi. Ol woman ya oli kaen tumas mo oli rere blong givhan.\nYutufala tugeta i laekem wok we yutufala i mekem long ol aelan. ?Yutufala i save serem sam spesel memori wetem mifala?\nWinston: I tektaem blong mitufala i lanem sam fasin blong olgeta. Eksampol, taem ol brata mo sista oli givim kakae, oli givim evri kakae we oli gat long mitufala. Long stat, mitufala i no luksave se mitufala i mas lego sam kakae blong olgeta. !Taswe mitufala i kakae evri samting we oli givim long mitufala! Biaen, taem mitufala i kasemsave, mitufala i lego sam kakae i stap blong olgeta. Nating se long stat mitufala i no luksave, be ol brata oli kasemsave. Mo oli glad tumas blong luk mitufala evri sikis manis, taem mitufala i go blong visitim olgeta o long taem blong spesel wik. Long taem ya, ol brata mo sista long ol aelan ya oli neva mitim ol narafala Witnes we oli blong defren ples.\nLong Niue, lidim wan grup blong go prij\nOl visit we mitufala i stap mekem, oli wan gudfala rod blong prij long ol man long komuniti. Plante man long vilej oli ting se ol brata nomo oli mekemap skul ya. Taswe, taem oli luk se mitufala i blong narafala ples mo mitufala i kam blong visitim ol lokol brata, oli jes luksave se hemia i no wan skul we ol lokol brata oli mekemap, be i wan trufala ogenaesesen mo oli sapraes tu.\nPam: Long Kiribati, i gat wan samting we i hapen we bambae mi neva save fogetem. Long taem ya, i gat wan kongregesen nomo, mo i no gat tumas brata mo sista. I gat wan elda nomo, hemia brata Itinikai Matera, we hem nao i stap lukaot long mitufala. Wan dei, hem i karem wan basket we i gat wan eg nomo insaed mo i talem se: “Hemia blong yutufala.” I no oltaem we wan man i givim wan eg blong faol long mitufala. Nating se hemia i wan smol samting nomo, be i tajem hat blong mitufala.\nPam, sam yia biaen yu lusum wan bebi long bel. ?Wanem i halpem yu blong stanap strong?\nLong 1973, mi gat bel taem mitufala i stap long Saot Pasifik. Mitufala i gobak long Ostrelia mo fo manis biaen, mi lusum bebi blong mitufala. Long taem ya, Winston tu i harem nogud tumas. Soa we i stap long hat blong mi i no godaon fulwan, go kasem taem we yumi kasem Wajtaoa blong 15 Eprel 2009. Haf ya “Wan Kwestin” i askem se “Ol Bebi We Oli Ded Long Bel Blong Mama Oli Gat Hop?” Haf ya i mekem mitufala i bilif strong se Jehova bambae i jusum wanem samting blong mekem, mo se oltaem hem i stap mekem samting we i stret nomo. Bambae hem i tekemaot ol harem nogud we yumi stap kasem long wol ya, mo wetem lav bambae hem i yusum pikinini blong hem blong “brekemdaon paoa blong Setan.” (1 Jon 3:8) !Mo tu, haf ya i halpem mitufala blong tinghae moa long sas perel we mitufala i kasem blong stap olsem ol man blong Jehova! Nating se mitufala i kasem trabol, be hop we mitufala i gat i mekem se mitufala i save stanap strong.\nAfta we mitufala i lusum bebi blong mitufala, mitufala i gohed bakegen long fultaem wok. Mitufala i wok sam manis long Betel mo biaen, mitufala i gohed bakegen long wok blong eria elda. Afta long ol fo yia we mitufala i mekem seket wok long ol eria blong New South Wales mo Sydney, oli singaotem mitufala blong go wok long branj blong Ostrelia long 1981, mo mitufala i stap kasem tede.\nWinston, ?ekspiriens blong yu long ol aelan blong Saot Pasifik, i givhan long yu long wok blong yu olsem wan memba blong Branj Komiti Blong Ostrelia?\nYes, i givhan long mi long plante rod. Fastaem, Ostrelia i lukaot long Amerikan Samoa mo Samoa. Biaen, branj blong Niusilan i kam joen wetem Ostrelia. Mekem se naoia, branj blong Ostrelia i lukaot long Ostrelia, Amerikan Samoa mo Samoa, Kuk Aelan, Niusilan, Niue, Estimo, Tokelau, mo Tonga. Mi bin visitim plante long ol aelan ya, blong representem brata we i kam long branj ofis. Ekspiriens we mi kasem from ol wok we mi bin mekem wetem ol brata mo sista long ol aelan ya, i givhan bigwan long mi mo wok we mi stap mekem naoia long branj ofis.\nWinston mo Pam long branj blong Ostrelia\nFolem ekspiriens blong mi mo Pam, mitufala i luksave se i no ol bigman nomo we oli stap lukaotem God. Ol yangfala tu oli wantem faenem “perel ya we i sas we i sas”, nating se ol narafala long famle oli no intres. (2 King 5:2, 3; 2 Kron. 34:1-3) !Blong talem stret, Jehova i wan God we i wantem se evri man, ol yangfala mo ol olfala, oli kasem laef!\nTaem mi mo Pam i stat blong lukaotem Jehova long ol 50 yia we oli pas, mitufala i no rili save se samting ya bambae i lidim mitufala i go wea. !I tru nomo se trutok blong Kingdom i olsem wan sas perel! !Mo mitufala i gat strong tingting blong holemtaet sas perel ya!\n?Yu Yu Finisim Gud Minista Wok Blong Yu?\nFolem Fasin Blong Jisas Mo Holemtaet Pis\nSapotem Trutok Long Saed Blong Ded\nLetem Jehova i Halpem Yu Blong Agensem Ol Rabis Spirit\nLAEF STORI Mitufala i Faenem “Perel We i Sas We i Sas”\nText Ol defren wei blong daonlodem ol buk long intenet WAJTAOA—BLONG STADI Eprel 2019\nWAJTAOA—BLONG STADI Eprel 2019\n“Ol Aelan, i Gud Yufala i Glad We i Glad”


!Gohed Olsem Man We Spirit Blong God i Lidim! | Stadi\nWajtaoa—Blong Stadi | Februari 2018\nLANWIS Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju English Greenlandic Hmong (White) Iban Ibinda Javanese Jehu Kachin Karen (S'gaw) Kazakh Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Cyrillic) Umbundu Urdu Uruund Wallisian Wayuunaiki Welsh\n!Gohed Olsem Man We Spirit Blong God i Lidim!\n“Yufala i mas gohed blong wokbaot folem tabu spirit.”—GALESIA 5:16.\nSINGSING: 22, 75\n?YU YU SAVE EKSPLENEM?\n?Olsem wanem yu save jekem gud yu wan?\n?From wanem yu mas traehad blong letem spirit blong God i lidim yu moa?\n?Taem yu gat tingting blong Kraes, olsem wanem samting ya i givhan long yu evri dei?\n1, 2. ?Wan brata i luksave wanem, mo hem i mekem wanem?\nROBET i baptaes taem hem i yangfala, be trutok i no bigfala samting long laef blong hem. Hem i talem se: “Mi no mekem wan samting we i rong, be samting we mi mekem i olsem wan kastom nomo, i no kamaot long hat blong mi. Ol narafala oli ting se mi strong from we mi stap go oltaem long miting, mo mi mekem haftaem paenia, sam manis evri yia. Be mi harem olsem se laef blong mi i no gat mining.”\n2 Afta we Robet i mared, hem i jes luksave se wan samting i rong. Samtaem hem mo woman blong hem i mekem wan pleplei, we tufala i askem kwestin long tufala long saed blong Baebol. Woman blong hem i save gud Baebol mo i ansa kwik nomo. Be plante taem Robet i no save ansa, mo i sem from. Hem i talem se: “Mi harem se mi wan sat hed stret. Mi stap tingting se, ‘Sipos mi wantem lidim gud woman blong mi, mi mas mekem wan samting.’” Hem i se: “Mi stadi we mi stadi we mi stadi, nao mi luksave olsem wanem ol save blong Baebol i joen. Evri samting i kam klia gud. Mo samting we i moa impoten se, mi kam klosap long Jehova.”\n3. (1) ?Yumi lanem wanem long stori blong Robet? (2) ?Wanem trifala impoten kwestin we bambae yumi tokbaot?\n3 Yumi lanem wan bigfala lesen long stori blong Robet. Maet yumi gat save long Baebol, yumi go oltaem long miting mo long wok blong prij, be hemia i no min se spirit blong God i stap lidim yumi. O maet yumi ting se yumi stap folem tingting blong God long laef blong yumi, be taem yumi jekem yumi, yumi luksave se yumi mas kam gud moa. (Filipae 3:16) Long stadi ya, bambae yumi tokbaot tri impoten kwestin: (1) ?Olsem wanem blong save sipos spirit blong God i stap lidim yumi? (2) ?Olsem wanem blong letem spirit ya i lidim yumi moa? (3) ?Olsem wanem spirit ya i save lidim yumi evri dei?\nJEKEM SIPOS SPIRIT BLONG GOD I STAP LIDIM YU\n4. ?Advaes blong Efesas 4:23, 24 i go long hu?\n4 Taem yu mekem wok blong God, yu mekem plante jenis long laef blong yu. Be yu no stop taem yu baptaes. Baebol i talem se: “Yufala i mas gohed blong mekem se paoa we i stap pusum tingting blong yufala, i kam niuwan.” (Efesas 4:23, 24) Yumi no stret gud olgeta, taswe yumi mas gohed nomo blong mekem sam jenis. Nating se yu mekem wok blong Jehova plante yia finis, be yu mas gohed blong fren gud wetem hem.—Filipae 3:12, 13.\n5. ?Wanem ol kwestin we yu save askem blong jekem yu?\n5 Yumi evriwan i mas jekem gud yumi, nating se yumi yangfala o yumi olfala. Yu save askem se: ‘?Mi mi stap folem moa tingting blong God? ?Mi stap tingting olsem Kraes? ?Samting we mi tingbaot mo fasin we mi mekem long ol miting, i soemaot wanem? ?Ol storian blong mi oli soemaot se mi wantem mekem wanem long laef blong mi? ?Mi stap stadi mi wan? ?Olsem wanem long klos mo hea blong mi? Taem mi kasem advaes blong stretem mi, ?mi lesin o nogat? ?Taem wan nogud fasin i pulum mi, mi mekem wanem? ?Mi mi bigman long ol Kristin fasin?’ (Efesas 4:13) Ansa blong ol kwestin ya bambae i soemaot sipos yumi stap kam gud moa blong letem spirit blong God i lidim yumi, o nogat.\n6. ?Yumi nidim wanem blong jekem sipos tabu spirit i stap lidim yumi?\n6 Samtaem yumi nidim narafala blong givhan long yumi, blong jekem sipos tabu spirit i stap lidim yumi. Aposol Pol i talem se man we i gat tingting blong man nomo, i no luksave se i stap mekem samting we God i no glad long hem. Be man we tabu spirit i lidim, i kasem save tingting blong God long evri samting. Hem i save se Jehova i no glad long man we i folem tingting blong man nomo. (1 Korin 2:14-16; 3:1-3) Ol elda we oli gat tingting blong Kraes oli luksave kwiktaem sipos wan brata o sista i stat blong ronem fasin we tingting blong man nomo i wantem, mo oli traem givhan long hem. ?Sipos ol elda oli traem givhan long yu, bambae yu glad mo yu mekem ol jenis we yu mas mekem? Sipos yes, bambae yu soemaot se yu wantem tumas we tabu spirit i lidim yu.—Prija 7:5, 9.\nLETEM TABU SPIRIT I LIDIM YU MOA\n7. ?From wanem i no naf blong gat save blong Baebol nomo?\n7 Save blong Baebol nomo i no naf blong mekem se spirit blong God i lidim yu. King Solomon i gat fulap save long saed blong Jehova, mo sam waes tok blong Solomon oli stap long Baebol. Be afta we taem i pas, hem i no moa fren gud wetem Jehova, mo i no moa obei long hem. (1 King 4:29, 30; 11:4-6) Taswe, antap long ol save blong Baebol, ?yumi nidim wanem moa? Yumi nidim blong gohed blong mekem bilif i strong. (Kolosi 2:6, 7) ?Olsem wanem blong gat bilif olsem?\n8, 9. (1) ?Wanem i save givhan blong mekem bilif blong yu i strong? (2) Taem yu stadi mo tingting dip, ?yu mas gat wanem tingting? (Yu luk pija long stat blong stadi.)\n8 Pol i talem long ol Kristin bifo se oli mas ‘gohed blong kam bigman.’ (Hibrus 6:1) ?Olsem wanem blong folem advaes ya tede? Yu mas stadi long buk ya Stap Oltaem Long Laef We God i Lavem Yu. Hemia bambae i givhan long yu blong folem ol rul blong Baebol. Sipos yu stadi long buk ya finis, i gat sam narafala buk bakegen we yu save stadi long olgeta blong mekem bilif blong yu i strong. (Kolosi 1:23) Mo tu, yu mas tingting dip long ol samting we yu lanem, mo askem long Jehova blong i mekem yu yu folem ol save ya.\n9 Taem yu stadi mo tingting dip, tingting blong yu i mas strong se yu wantem obei long Jehova mo mekem hem i glad. (Ol Sam 40:8; 119:97) Mo tu, yu mas sakemaot eni samting we i blokem spirit blong God blong i no lidim yu.—Taetas 2:11, 12.\n10. ?Sam yangfala oli save mekem wanem blong spirit blong God i lidim olgeta moa?\n10 Sipos yu yu wan yangfala, ?yu yu gat sam mak long wok blong God? Wan brata we i wok long Betel i askem long ol yangfala we oli rere blong baptaes long asembli se: ‘?Wanem mak we yu yu wantem kasem long wok blong God?’ Hem i talem se plante oli tingting finis long samting we oli wantem mekem long wok blong Jehova long fiuja. Samfala oli wantem mekem wok blong Jehova fultaem, o muv i go long ples we i nidim moa man blong prij. Be sam yangfala oli no save ansa long kwestin ya. ?Hemia i min se oli no gat wan mak we oli wantem kasem? Maet i minim olsem. Sipos yu yu wan yangfala, i gud yu tingbaot se: ‘?Mi mi go long miting mo joen long wok blong prij from we papa mo mama i wantem? o ?mi wan mi fren gud wetem God?’ Nating se yumi yangfala o yumi olfala, be yumi evriwan i mas traehad blong kasem sam mak long wok blong God. Hemia bambae i mekem se spirit blong God i lidim yumi moa.—Prija 12:1, 13.\n11. (1) ?Yu mas mekem wanem blong kam gud moa? (2) ?Yu save folem eksampol blong hu long Baebol?\n11 Sipos yu luk se yu mas kam gud moa, i gud yu stat blong mekem sam jenis. Laef blong yu i dipen long samting ya. (Rom 8:6-8) Jehova i save se yu no stret gud olgeta, mo hem i givim tabu spirit blong halpem yu. Be yu mas wok had tu. Brata John Barr, we i memba blong Hed Kampani bifo, i tokbaot Luk 13:24 i se: “Plante oli foldaon from we oli no traehad i naf blong kam strong moa.” Yu mas gat fasin olsem Jekob, we i gohed blong resling wetem enjel gogo hem i kasem blesing. (Jenesis 32:26-28) Yu no mas ting se Baebol i olsem wan stori buk we yu ridim blong harem gud long hem nomo. Be yu mas wok had blong faenem ol nambawan trutok long Baebol, we bambae oli givhan long yu.\nYu Letem Spirit Blong God i Lidim Yu Moa:\nStadi gud Tok blong God, mo tingting dip long samting we yu ridim\nYu mas kwik blong folem samting we yu lanem\nFolem rod we tabu spirit i soemaot\nLetem ol narafala oli givhan long yu, mo talem tangkiu from\n12, 13. (1) ?Wanem i save halpem yu blong folem Rom 15:5? (2) ?Olsem wanem eksampol mo advaes blong Pita i save givhan long yu? (3) ?Yu save mekem wanem blong letem spirit i lidim yu moa? (Yu luk bokis ya “ Yu Letem Spirit Blong God i Lidim Yu Moa”)\n12 Taem yu traehad moa blong letem spirit blong God i lidim yu, bambae spirit ya i givhan blong jenisim tingting blong yu. Sloslo, bambae yu lanem blong tingting olsem Kraes. (Rom 15:5) Tabu spirit i save givhan long yu, blong yu sakemaot ol nogud samting we yu wantem, mo wokem ol fasin we God i glad long olgeta. (Galesia 5:16, 22, 23) Sipos yu luksave se yu stap tingting tumas long mane mo olting o pleplei, yu no mas letem tingting i foldaon. Gohed blong askem tabu spirit blong Jehova, we i save givhan long yu blong yu tingting long ol gudfala samting. (Luk 11:13) Tingbaot aposol Pita. Samtaem hem i no gat tingting olsem Kraes. (Matiu 16:22, 23; Luk 22:34, 54-62; Galesia 2:11-14) Be hem i no lego. Hem i gohed nomo, mo Jehova i givhan long hem. Sloslo, Pita i gat tingting olsem Kraes. Sem samting i save hapen long yu.\n13 Pita i tokbaot sam fasin we bambae oli givhan long yumi. (Ridim 2 Pita 1:5-8.) Yumi mas traehad blong bos long tingting blong yumi, stanap strong, lavem ol brata, mo plante narafala fasin. Evri dei, i gud yu askem se: ‘?Wanem fasin we mi save wok long hem tede, blong letem tabu spirit i lidim mi moa?’\nFOLEM OL RUL BLONG BAEBOL EVRI DEI\n14. Taem tabu spirit i lidim yu, ?bambae yu mekem wanem?\n14 Sipos yu gat tingting olsem Kraes, bambae samting ya i lidim gud yu. Bambae yu mekem gudfala fasin long wok mo long skul, yu lukaot gud long toktok blong yu, mo yu mekem ol gudfala desisen evri dei we oli soemaot se yu stap traehad blong folem Kraes. Taem tabu spirit i lidim yu, yu no wantem se wan samting i spolem fasin blong yu blong fren gud wetem Jehova. Taem wan samting i pulum yu, bambae yu blokem. Taem yu mas mekem wan desisen, bambae yu tingbaot fastaem se: ‘?Wanem ol rul blong Baebol we oli save givhan long mi? Sipos Jisas i fesem sem samting, ?bambae hem i mekem wanem? ?Wanem bambae i mekem Jehova i glad?’ Yu mas trenem yu blong tingting olsem. Bambae yumi tokbaot sam desisen we maet yu fesem, mo rul blong Baebol we i save givhan long yu, blong yu mekem desisen we i waes.\n15, 16. ?Olsem wanem tingting blong Kraes i save givhan long yu blong (1) yu jusum wan fren blong mared wetem? (2) yu jusum ol fren?\n15 Jusum wan fren blong mared wetem. Rul blong Baebol i stap long 2 Korin 6:14, 15. (Ridim.) Pol i soemaot klia se man we tabu spirit i lidim hem, i no gat sem tingting olsem man we i gat tingting blong man nomo o i folem ol fasin we man nomo i wantem. ?Olsem wanem rul ya i save givhan long yu taem yu jusum wan fren blong mared wetem?\n16 Jusum ol fren. Rul blong Baebol i stap long 1 Korin 15:33. (Ridim.) Man we tabu spirit i lidim, bambae i no fren wetem ol man we oli save mekem bilif blong hem i kam slak. Traem tingbaot olsem wanem yu save folem rul ya. ?Olsem wanem rul ya i save givhan long yu blong yu yusum gud Intenet? ?Olsem wanem i save givhan long yu blong yu mekem desisen se, bambae yu plei ol gem long Intenet wetem ol strenja, o nogat?\n?Ol desisen blong mi oli soemaot se tabu spirit i lidim mi moa? (Haf 17)\n17-19. ?Taem spirit blong God i lidim yu, hemia i givhan long yu olsem wanem blong (1) yu blokem ol wok we oli blong nating nomo? (2) kasem ol mak long wok blong God? (3) yu blokem ol rao?\n17 Ol wok we oli mekem yumi kam slak. I gat wan impoten woning long Hibrus 6:1. (Ridim.) ?Wanem ya “ol wok we oli ded” we yumi mas blokem? Hemia ol wok we oli blong nating nomo, mo oli no givhan long yumi blong letem spirit blong God i lidim yumi. Woning ya long saed blong “ol wok we oli ded” i save givhan long yu blong yu ansa long ol kwestin olsem: ‘?Wok ya bambae i givhan long mi, o i blong nating nomo? ?I stret blong mi joen long bisnes ya? ?From wanem mi no mas joen long wan grup we i stap traehad blong stretem ol trabol long wol?’\n?Ol desisen blong mi oli soemaot se mi putum ol mak long wok blong God? (Haf 18)\n18 Ol mak long wok blong God. Long toktok blong Jisas antap long hil, hem i givim gudfala advaes blong kasem ol mak long wok blong God. (Matiu 6:33) Man we spirit blong God i lidim, i putum Kingdom i moa impoten i bitim ol narafala samting long laef blong hem. Advaes ya bambae i givhan long yu blong yu ansa long ol kwestin ya: ‘?I stret blong mi go long yunivesiti blong skul moa? ?I stret blong mi tekem enikaen wok nomo?’\n?Ol desisen blong mi oli soemaot se mi mekem pis wetem narafala? (Haf 19)\n19 Ol rao. Advaes we Pol i givim long ol Kristin long Rom i save givhan long yu taem yu rao smol wetem narafala. (Rom 12:18) Taem yumi folem fasin blong Kraes, yumi traehad blong “gat pis wetem olgeta man.” ?Taem rao i kamaot, yu yu mekem wanem? ?I had blong yu agri wetem tingting blong narafala? o, ?ol narafala oli luksave se yu wan man blong mekem pis?—Jemes 3:18.\n20. ?From wanem yu wantem gohed olsem wan man we spirit blong God i lidim?\n20 Ol samting we yumi tokbaot antap oli soemaot se yu mas yusum ol rul blong Baebol blong mekem ol gudfala desisen, mo soemaot se spirit blong God i stap lidim yu. Hemia bambae i mekem laef blong yu i hapi, mo bambae yu harem gud oltaem. Robet, we yumi tokbaot hem finis, i talem se: “Taem mi kam fren blong Jehova, mi mi kam gud moa olsem wan hasban mo papa. Mi harem gud long laef blong mi mo mi glad.” Sipos yu traehad blong gohed olsem wan man we spirit blong God i lidim, bambae yu kasem plante blesing. Bambae yu glad moa naoia, mo long fiuja bambae yu kasem “laef ya we i prapa wan.”—1 Timoti 6:19.\nTaem spirit blong God i lidim yumi, impoten samting long laef blong yumi i blong fren gud wetem Jehova. Hemia i save jenisim tingting, filing, mo laef blong yumi. Yumi gohed olsem wan man we spirit blong God i lidim, taem yumi save tingting blong Jehova long evri samting mo yumi traehad blong folem. Yumi putum ol mak long wok blong God taem yumi tingbaot blong mekem moa long wok blong Jehova, mo yumi givhan long narafala tu blong i mekem olsem\nYumi Mas Gat Bilif Mo Obei Olsem Noa, Daniel, Mo Job\n?Yu Yu Save Gud Jehova Olsem Noa, Daniel, Mo Job?\n?Man We Spirit Blong God i Lidim, Hem i Olsem Wanem?\nGlad—Wan Fasin We i Kamaot Long God\nText Ol defren wei blong daonlodem ol buk long intenet WAJTAOA—BLONG STADI Februari 2018\nWAJTAOA—BLONG STADI Februari 2018


Yumi Mekem Samting We Lodsprea i Talem—Haf 1 | Stadi\nYumi Mekem Samting We Lodsprea i Talem—Haf 1\n“Plis yu mekem we nem blong yu i tabu.”—MATIU 6:9, NW.\n?Tok ya “Papa blong mifala” i tijim wanem long yumi?\n?From wanem yumi mas prea blong nem blong God i tabu?\n?Yu ting se i naf nomo blong prea se God i mekem samting we hem i wantem i kamtru long wol? Yu eksplenem.\n1. ?Olsem wanem yumi yusum ol tok blong Lodsprea taem yumi prij?\nPLANTE man oli save gud prea ya long Matiu 6:9-13. * Plante taem long wok blong prij, yumi yusum ol tok blong prea ya blong tijim ol man se Kingdom blong God i wan tru gavman we bambae i mekem wol ya i kam wan paradaes. Mo tu, yumi yusum tok ya “plis yu mekem we nem blong yu i tabu,” blong soemaot se God i gat wan nem we yumi mas mekem nem ya i stap tabu.—Matiu 6:9, NW.\n2. ?Olsem wanem yumi save se Jisas i no wantem we yumi ripitim ol toktok blong Lodsprea?\n2 ?Be yu ting se Jisas i wantem se yumi ripitim evri toktok blong Lodsprea ya? Nogat. Jisas i talem se: “Taem yu prea, yu no mas talem sem toktok bakegen mo bakegen.” (Matiu 6:7, NW) Wan taem, Jisas i talem prea ya bakegen long ol man blong hem, be hem i no ripitim ol semfala toktok blong prea ya. (Luk 11:1-4) Taswe, i klia se Jisas i talem prea ya blong givhan long yumi nomo, blong yumi save wanem samting i stret blong tokbaot long ol prea blong yumi.\n3. ?Wanem ol kwestin blong tingbaot taem yu stadi long ol toktok blong Lodsprea?\n3 Long stadi ya mo long nekis stadi, bambae yumi stadi gud long ol toktok blong Lodsprea. Taem yumi mekem olsem, i gud yu askem se: ‘?Prea ya i save givhan long mi olsem wanem blong mi mekem gud ol prea blong mi?’ Mo samting we i impoten moa se: ‘?Mi mi stap mekem samting we Lodsprea i talem?’\n4. ?Toktok ya “Papa blong mifala” i mekem yumi tingbaot wanem, mo olsem wanem Jehova i “Papa” blong yumi?\n4 Jisas i statem prea ya olsem: “Papa blong mifala.” Toktok ya i mekem yumi tingbaot se Jehova i Papa blong olgeta Kristin brata mo sista blong yumi long fulwol. (1 Pita 2:17) Ol tabu Kristin we Jehova i jusumaot olgeta blong oli go long heven, Jehova i adoptem olgeta oli kam pikinini blong hem, taswe oli singaot Jehova se “Papa.” (Rom 8:15-17) Olgeta we bambae oli laef olwe long wol ya, olgeta tu oli save singaot Jehova se “Papa,” from we Jehova i givim laef long olgeta mo i givim ol samting we oli nidim. Olgeta ya bambae oli kam “ol pikinini blong God,” afta we oli kam stret gud olgeta mo oli holemstrong long Jehova long laswan traem.—Rom 8:21; Revelesen 20:7, 8.\n5, 6. ?Wanem nambawan presen we ol papa mo mama oli save givim long ol pikinini blong olgeta, mo ol pikinini wanwan oli save mekem wanem wetem presen ya? (Yu luk pija long stat blong stadi.)\n5 Wan nambawan presen we ol papa mo mama oli save givim long ol pikinini blong olgeta, hemia taem tufala i tijim ol pikinini blong prea mo blong oli luk Jehova olsem wan Papa we i kea long olgeta. Wan eria elda long Saot Afrika i talem se: “Stat long dei we ol gel blong mitufala oli jes bon, mi prea wetem olgeta evri naet. Sipos mi go long wan narafala ples, long taem ya nomo mi no prea wetem olgeta. Ol gel blong mi oli talem se oli no tingbaot ol toktok we mi talem long ol prea ya, be oli save tingbaot yet se long taem ya, oli harem save se fasin blong toktok wetem Papa Jehova i wan tabu samting, i gat pis, oli harem gud mo oli sef. Taem mi luk se oli naf blong prea olgeta wan, mi leftemap tingting blong olgeta blong oli prea laod, olsem nao mi save harem olgeta taem oli stap talemaot ol tingting mo filing blong olgeta long Jehova. !Hemia wan nambawan janis blong save wanem i stap long hat blong olgeta! Biaen, sloslo mi talem sam impoten samting we oli save tokbaot long prea blong olgeta, olsem we i stap long Lodsprea, blong mekem se prea blong olgeta i gat mining.”\n6 Ol gel ya oli gruap mo oli gohed gud long trutok. Naoia oli mared finis mo oli stap mekem wok blong Jehova fultaem wetem ol man blong olgeta. Yes, wan nambawan presen we ol papa mo mama oli save givim long ol pikinini blong olgeta, hemia blong givhan long olgeta blong oli fren gud wetem Jehova. Be ol pikinini wanwan oli mas traehad blong fren gud oltaem wetem Jehova.—Ol Sam 5:11, 12; 91:14.\n7. ?Yumi glad tumas long wanem, mo from samting ya yumi mas mekem wanem?\n7 Yumi glad tumas blong save nem blong God mo blong “holem nem blong hem.” (Ol Wok 15:14; Aesea 43:10) Yumi stap prea se: “Plis, yu mekem we nem blong yu i tabu.” Taem yumi prea olsem, bambae yumi wantem moa blong askem long Jehova blong i givhan long yumi blong no mekem no talem eni samting we i save sakem doti long nem blong hem. Yumi no wantem kam olsem ol man long taem blong ol fas Kristin, we oli talem samting be oli no mekem. Pol i talem long olgeta se: “Ol hiten man oli stap tok nogud long nem blong God, be i fol blong yufala nomo.”—Rom 2:21-24.\n8, 9. Yu tokbaot wan stori we i soemaot se Jehova i givhan long olgeta we oli wantem mekem nem blong hem i tabu.\n8 Yumi wantem blong mekem nem blong God i stap tabu. Wan sista long Nowei i lusum man blong hem long ded, nao hem wan i lukaot long smol boe blong tufala we i gat 2 yia. Sista ya i talem se: “Hemia wan taem long laef blong mi we i had tumas. Mi prea evri dei, maet klosap evri aoa, blong Jehova i givim paoa long mi blong mi no tingting tumas, mo blong mi no mekem wan desisen we i save givim janis long Setan blong i jikim Jehova from. Mi wantem mekem nem blong Jehova i tabu, mo mi wantem se pikinini blong mi i luk papa blong hem bakegen long Paradaes.”—Ol Proveb 27:11.\n9 ?Olsem wanem? ?Jehova i ansa long prea blong sista ya? Yes. Hem i harem gud bakegen from we hem i joen oltaem wetem ol brata mo sista. Faef yia biaen, hem i mared long wan elda. Naoia boe blong hem i gat 20 yia mo i baptaes finis. Sista ya i talem se: “Mi mi glad tumas we man blong mi i givhan long mi blong lukaot long pikinini blong mi.”\n10. ?Olsem wanem God bambae i mekem nem blong hem i stap tabu blong olwe?\n10 Jehova bambae i mekem se nem blong hem i stap tabu blong olwe, taem hem i spolem olgeta man we oli sakem doti long nem blong hem mo oli no wantem se hem i rul long olgeta. (Ridim Esikel 38:22, 23.) Long taem ya, sloslo ol man bambae oli kam stret gud olgeta, mo olgeta long heven mo long wol bambae oli wosip long Jehova mo oli leftemap tabu nem blong God. Nao biaen, Papa blong yumi we i lavem yumi bambae i “rul long olgeta samting.”—1 Korin 15:28.\n11, 12. ?Long yia 1876, Jehova i givhan long ol man blong hem blong oli kasem save long wanem?\n11 Bifo we Jisas i gobak long heven, ol aposol blong hem oli askem se: “?I stret taem nao blong yu mekem we ol laen blong Isrel oli gat king blong olgeta bakegen, no i no taem blong hem yet?” Ansa blong Jisas i soemaot se i no stret taem yet blong oli save wetaem Kingdom blong God bambae i stat blong rul. Hem i talem long olgeta blong oli putum tingting blong olgeta long impoten wok ya hemia blong prij. (Ridim Ol Wok 1:6-8.) Be hem i tijim olgeta tu blong oli prea blong Kingdom blong God i kam, mo oli wet long taem ya we Kingdom bambae i kam. Hemia nao from wanem yumi stap gohed yet blong prea blong Kingdom i kam.\n12 Klosap long taem we Jisas bambae i rul long heven, Jehova i givhan long ol man blong hem blong oli kasem save wanem yia stret, samting ya bambae i hapen. Long yia 1876, i gat wan haf long magasin ya Bible Examiner, we Charles Taze Russell i raetem, we stamba tok blong hem se: “Rul Blong Ol Man We Oli No Laen Blong Isrel, ?Bambae i Finis Wetaem?” Insaed long haf ya, hem i talem se yia 1914 hem i wan impoten yia. Hem i eksplenem se ol “seven yia” we profet tok blong Daniel i tokbaot, oli sem mak long “taem blong ol man we oli no laen blong Isrel” we profet tok blong Jisas i tokbaot. *—Daniel 4:16; Luk 21:24.\n13. ?Wanem i hapen long yia 1914, mo ol samting we oli hapen stat long yia ya oli pruvum wanem?\n13 Long yia 1914, bigfala faet i stat long ol kantri long Yurop, mo smoltaem biaen, hem i kasem evri ples long wol. Long yia 1918, taem faet ya i finis, plante man oli sot long kakae mo i gat wan kaen flu we i kilim moa man i bitim ol man we oli ded long faet. Olgeta samting ya oli haf blong “saen” we Jisas i tokbaot. Saen ya i pruvum se Jisas i kam King long heven long yia 1914. (Matiu 24:3-8; Luk 21:10, 11) I klia se long yia 1914, Jisas i kasem hat blong King mo hem i stap “raed long hos i go, olsem man we i win finis long faet, nao i go blong faet bakegen, blong bambae i win bakegen.” (Revelesen 6:2) Jisas i sakemaot Setan mo ol enjel blong hem, oli aot long heven oli kamdaon long wol. Stat long taem ya, profet tok ya i stat blong kamtru, se: “Sore tumas long yu, graon, mo long yu, solwota, from we Setan i kamdaon finis long yufala. Mo hem i kros tumas, from we hem i save se i gat smol taem nomo blong hem i stap yet.”—Revelesen 12:7-12.\n14. (1) ?From wanem yumi stap gohed yet blong prea blong Kingdom i kam? (2) ?Wanem impoten wok we yumi mas mekem naoia?\n14 Profet tok long Revelesen japta 12 i givhan long yumi blong kasem save from wanem ol nogud samting oli stat blong hapen long wol, long taem ya we Jisas i kam King long Kingdom blong God. Nating se Jisas i stap rul long heven, be Setan i stap rulum wol ya yet. Be i no longtaem, Jisas bambae i “win bakegen,” taem hem i finisim olgeta rabis fasin long wol ya. Be go kasem taem ya, yumi mas gohed blong prea blong Kingdom i kam, mo yumi mas gohed blong talemaot Kingdom ya. Jisas i bin talem se: “Ol man bambae oli talemaot gud nius ya blong Kingdom long olgeta ples long wol, blong oli witnes long olgeta neson, nao biaen en bambae i kam.”—Matiu 24:14, NW.\n15, 16. ?Yu ting se i naf blong prea nomo se God i mekem samting we hem i wantem i kamtru long wol ya? Yu eksplenem.\n15 Samwe long 6,000 yia i pas finis, God i mekem samting we hem i wantem i kamaot long wol ya. Hemia nao from wanem Jehova i talem se evri samting we hem i mekem “oli gud we i gud tumas.” (Jenesis 1:31) Be biaen Setan i agensem Jehova. Stat long taem ya, bighaf blong ol man oli no mekem samting we God i wantem. Nating se i olsem, tede i gat samwe long 8 milian man oli stap mekem wok blong Jehova. Oli stap prea blong God i mekem samting we hem i wantem i kamtru long wol ya, mo tu oli stap mekem samting we God i wantem. Oli mekem laef blong olgeta i stret long fes blong God, mo oli wok strong blong tijim Kingdom blong God long ol man.\n?Yu yu stap tijim ol pikinini blong yu blong oli mekem samting we God i wantem? (Yu luk haf 16)\n16 Wan misinari sista long Afrika we i gat 80 yia, mo i baptaes long yia 1948, i talem se: “Plante taem, mi stap prea blong ol man blong Jehova oli save faenem ol man we oli olsem sipsip mo givhan long olgeta blong oli save Jehova bifo we i let tumas. Mo tu, bifo we mi prij long wan man, mi askem Jehova blong i givim waes long mi, blong mi save kasem hat blong man ya. Mo mi prea long Jehova blong i blesem traehad we yumi mekem blong lukaotgud long olgeta we oli stap stadi Baebol finis.” Olfala sista ya i givhan long plante man blong oli save Jehova. ?Yu yu tingbaot sam narafala olfala brata mo sista olsem we oli stap wok strong long wok blong Jehova?—Ridim Filipae 2:17.\n17. ?Yu yu harem olsem wanem taem yu tingbaot ol samting we Jehova bambae i mekem long fiuja?\n17 Bambae yumi gohed blong prea blong God i mekem samting we hem i wantem i kamtru long wol ya, go kasem taem we Jehova i finisim gud ol enemi blong hem. Afta, wol ya bambae i kam wan paradaes mo plante taosen man bambae oli laef bakegen. Jisas i talem se: “I gat taem i stap kam we ol dedman bambae oli harem voes blong mi, nao bambae oli aot long beregraon blong olgeta.” (Jon 5:28, 29) !Yu traem tingbaot glad we bambae yumi gat taem yumi welkamem ol famle blong yumi we oli laef bakegen! God “bambae i ravemaot wota blong ae” blong yumi. (Revelesen 21:4) Plante long olgeta we oli laef bakegen, hemia “ol man we oli no stret,” we oli neva save trutok long saed blong Jehova mo Jisas. Bambae yumi glad blong tijim olgeta long save blong Jehova, blong oli save kasem “laef we i no save finis.”—Ol Wok 24:15; Jon 17:3.\n18. ?Wanem samting we ol man oli wantem tumas?\n18 Taem Kingdom blong God i kam, bambae hem i mekem nem blong God i tabu, nao bambae olgeta man long heven mo long wol oli joen gud mo oli stap long pis. Yes, God bambae i givim ol samting we ol man oli wantem tumas, olsem we trifala fas haf blong Lodsprea i tokbaot. Long nekis stadi, bambae yumi tokbaot sam narafala samting long Lodsprea ya we Jisas i tijim yumi long hem.\n^ par. 1 Matiu 6:9, 10, NW: “From samting ya, taem yufala i prea, yufala i mas prea olsem: ‘Papa blong mifala long heven, plis yu mekem we nem blong yu i tabu. Yu mekem Kingdom blong yu i kam. Yu mekem samting we yu wantem i kamtru long wol ya olsem long heven.’”\n^ par. 12 Blong save moa olsem wanem profet tok ya i kamtru long yia 1914, yu luk buk ya ?Wanem Samting We Baebol i Rili Tijim? long pej 215-218.\nLodsprea: Jisas i talem prea ya blong tijim yumi olsem wanem blong prea. Hem i no wantem se yumi stap ripitim ol toktok blong prea ya bakegen mo bakegen. Be hem i tijim yumi blong save samting we yumi mas prea from\nMekem nem blong God i tabu: Yumi mekem evri samting blong leftemap nem blong Jehova. Yumi no wantem mekem no talem wan samting we i save pulum ol man blong tok nogud long Jehova. Jehova bambae i mekem nem blong hem i stap tabu blong olwe, taem hem i finisim olgeta man we oli daonem hem, mo oli no wantem se hem i rul long olgeta


?Olsem Wanem Blong Gat Longfala Tingting? | Advaes Long Famle\nLANWIS Afrikaans Albanian American Sign Language Amharic Arabic Armenian Azerbaijani Belize Kriol Bislama Brazilian Sign Language Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Fijian Finnish Fon French Ga Georgian German Greek Haitian Creole Hebrew Hiligaynon Hungarian Iban Icelandic Iloko Indonesian Italian Japanese Kiluba Kinyarwanda Kirghiz Korean Lithuanian Malagasy Malay Malayalam Myanmar Ndebele (Zimbabwe) Nepali Norwegian Oromo Ossetian Persian Polish Portuguese Portuguese (Portugal) Punjabi Romanian Russian Sango Serbian Serbian (Roman) Seychelles Creole Shona Silozi Silozi Slovenian Spanish Sunda Swahili Swedish Tagalog Tatar Telugu Tetun Dili Thai Turkish Ukrainian Uzbek Uzbek (Roman) Vietnamese Welsh Yoruba\nADVAES LONG FAMLE | MARED\n?Olsem Wanem Blong Gat Longfala Tingting?\n“Ol samting we i hapen evri dei i mekem se i had blong gat longfala tingting. Taem yu singel, fasin ya i no impoten tumas, be hasban mo waef i mas gat longfala tingting blong mekem mared i hapi.”—Jon.\n?From wanem yu mas gat longfala tingting?\n?Olsem wanem blong soemaot longfala tingting?\n“Longfala tingting i impoten”\nMared i mekem se yu luksave moa ol slak fasin blong hasban o waef blong yu.\n“Afta we yu mared blong smoltaem, i isi nomo blong yu luk ol slak fasin blong hasban o waef blong yu. Taem yu stat blong mekem olsem, bambae i isi blong yu lusum longfala tingting.”—Jesena.\nTaem yu no gat longfala tingting, yu no tingting gud fastaem long ol tok blong yu.\n“Mi mi kwik blong talemaot ol tingting blong mi, mo samtaem mi kwik tumas. Sipos mi gat longfala tingting, bambae mi tingting gud nao mi save sipos mi mas talem wan samting o nogat.”—Kamen.\nBaebol i talem se: “Man we i gat lav, tingting blong hem i longfala, mo hem i kaengud.” (1 Korin 13:4) I stret nomo we man mo woman we tufala i lavlavem tufala, oli gat longfala tingting. Be i no oltaem samting ya i hapen. Jon we yumi tokbaot hem long stat i talem se: “Olsem ol narafala gudfala fasin, i moa isi blong lusum longfala tingting i bitim we yumi kam gud moa long hem. Taswe, yumi mas traehad oltaem blong kam gud moa.”\nTaem wan samting i traem longfala tingting.\nEksampol: Hasban o waef blong yu i tok strong long yu. Maet yu wantem givimbak fasin ya long hem.\nRul blong Baebol: “I nogud yu yu man blong kros kwik. Mo i nogud yu holem kros blong yu i stap longtaem, from we hemia i fasin blong man we i no gat hed.”—Prija 7:9.\n?Olsem wanem blong soemaot longfala tingting? Yu stop smol. Bifo we yu givimbak, i gud yu tingbaot fastaem se maet hasban o waef blong yu i no minim blong talem wan tok we i spolem yu. Buk ya Fighting for Your Marriage i talem se: “Plante taem yumi mekem samting from we yumi ting se hasban o waef i minim nomo, be maet i no olsem.”\nNating se hasban o waef blong yu i minim nomo blong talem wan samting we i stikim yu, be longfala tingting bambae i mekem se yu blokem yu blong yu no givimbak mo mekem trabol ya i mowas. Baebol i talem se: “Sipos i no moa gat faeawud, bambae faea i ded.”—Ol Proveb 26:20.\n“Sipos yu harem se waef blong yu i stap kam enemi blong yu, i gud yu stop smol mo yu tingbaot from wanem yu laekem hem, mo kwiktaem yu mekem wan samting we i kaen long hem.”—Etan.\nYu traem tingbaot:\n?Yu mekem wanem, taem hasban o waef blong yu i talem o i mekem wan samting we i spolem yu?\n?Olsem wanem yu save soemaot longfala tingting taem samting ya i hapen bakegen?\nTaem wan samting i hapen bakegen mo bakegen.\nEksampol: Oltaem waef blong yu i let, mo yu kam kros from we yu mas wet long hem.\nRul blong Baebol: “Yufala i no mas hareap blong kros long yufala, mo yufala i mas glad blong fofogivim yufala.”—Kolosi 3:13.\n?Olsem wanem blong soemaot longfala tingting? Yu traehad moa blong frengud wetem hasban o waef blong yu i bitim we yu tingbaot yu wan. I gud yu askem se: ‘?Sipos mi kam kros bae mi mekem se mitufala i fren gud o mitufala i no moa fren gud?’ Mo tu, yumi mas tingbaot se “yumi evriwan i mekem mastik plante taem.” (Jemes 3:2) Hemia i min se yu tu yu mas kamgud moa.\n“Samtaem mi gat longfala tingting long ol fren blong mi moa i bitim long hasban blong mi. Mi ting se hemia from we mi spenem plante taem wetem hasban blong mi mo mi luk ol slak fasin blong hem. Be longfala tingting i soemaot lav mo respek, taswe hem i impoten insaed long mared blong mi.”—Nia.\n?I isi blong yu soemaot longfala tingting taem hasban o waef blong yu i mestem?\n?Olsem wanem blong soemaot longfala tingting nekis taem?\n“Longfala tingting i impoten long mared. Taem wan man mo woman we i sinman i mared, i gat plante trabol i kamaot, mo ol smosmol samting tu oli save mekem tufala kros. Sipos yumi no soemaot longfala tingting, bambae ol problem oli save kam olsem ol waet anis we oli kakae wan haos mo mekem i foldaon.”—Jesena, mo hasban blong hem, Heden.\nTingtingbak: ?Olsem Wanem Blong Gat Longfala Tingting Long Mared?\nTaem wan samting i traem longfala tingting\nBifo we yu givimbak, i gud yu tingbaot fastaem se maet hasban o waef blong yu i no minim blong talem wan tok we i spolem yu.\nTaem wan samting i hapen bakegen mo bakegen\nYu mas tingbaot blong frengud moa wetem hasban o waef blong yu, i bitim we yu tingbaot yu wan. Hemia i min se yu tu yu mas kamgud moa.\n?Olsem Wanem Blong Soemaot Respek?\nRespek insaed long mared i no wan fasin we yu soemaot wanwan taem nomo; yu mas soemaot oltaem. ?Olsem wanem yu save respektem long hasban no waef blong yu?\nWinim Ol Tingting We Oli Defdefren


Bislama - Jisas Kraes i Tekem Ples blong Yumi blong Safa Panis blong ol inn\nJisas Kraes i Tekem Ples blong Yumi\n—Blong safa panis blong ol sin\nFrom wanem Jisas i bin safa panis long wan kros we i stanap long Kalvari? Kraes we laef blong hem i stret olgeta, hem i tekem ples blong yufala we laef blong yufala i no stret. Nao hem i ded wan taem nomo blong tekemaot ol sin blong yufala blong tekem yufala i kam long God.(1Pita 3:18)\nGod i save mekem se yumi harem gud, be God i save mekem i strong long yumi tu. Sapos yumi no folem toktok blong hem, mo yumi lego bilif long Jisas, naoia God bambae i kros tumas long yumi. God bambae i panisem evri man we oli no stret gud (Rom 11:22).\nHem bambae i kam blong panisim olgeta we oli no bin givim ona long God, mo oli no save obei long gudnuis blong Jisas, Masta blong yumi. Panis ya, bambae i no save finis samtaem, mo olgeta we oli kasem panis ya, oli no save nating blong kam klosap long God (2Tesalonaeka 1:8-9).\n1 Yumi no save rabemaot ol sin\nYumi no save karem panis blong rabemaot ol sin blong yumi. From samting ya, yumi bambae yumi no save karem panis blong ol sin blong yumi, blong rabemaot ol sin blong yumi, from bambae panis ya i neva kasem mak we i naf, so panis ya i stap gohed gogo i no save finis (Matiu 25:41,46).\nYu luk long tok ya, "Yufala i go long faea ya we bambae i no save ded samtaem, we oli mekem rere finis blong Setan wetem ol enjel blong hem". Ples ya, we i blong Setan, i nogat wan gud samting nating long hem, so panis long ples ya i nogat paoa blong rabemaot wan sin nating. Hemia nao, i klia se panis blong yumi long ples ya i mekem nogud, i rabis we i no save stretem yumi.\n2 Jisas i karem panis blong yumi\nJisas Kraes hem i karem panis we i no rili blong hem. Laef blong Jisas i nogat sin nating, i klin gud olgeta (1Pita 2:22). "Hem i stret gud... i wan tabu man we i no mekem sam samting nogud, mo i nogat sam samting we i spolem hem" (Hibrus 7:26). Nomata Jisas i gud man olgeta, God i bin letem olgeta oli panisem Jisas finis, oli nilim hem long wan kros olsem hem i man nogud (Ol Wok 2:22-23, 3:14-15).\n3 Jisas i tekem ples blong yumi\nGod i luk panis we Jisas i karem, i olsem panis blong yumi. From Jisas i nogat sam samting i rong long hem, God i luk panis blong hem i olsem panis blong yumi, mo God i letem Jisas i safa panis blong tekem ples blong yumi (1Pita 3:18).\nJisas Kraes, we i stret Pikinini blong God, hem i gat paoa we i bitim paoa blong yumi. Hem i gat bigfala save we i olsem paoa blong Hae God, from we God i stret Papa blong hem. From samting ya, Jisas i save karem panis long ples blong yumi, mo panis blong hem i kasem mak finis we i naf blong rabemaot olgeta sin blong yumi (Aesea 53:5-6, Aesaea 53:10-11, John 3:16).\nBifo Jisas i ded, hae pris i talem se, "I moa gud blong wan man i ded blong sevem olgeta man, i winim we bambae olgeta man oli ded." (Jon 11:49-51).\n4 Yumi mas obei long Jisas\nSapos yumi bilif mo obei long Jisas, yumi no kasem panis. Jisas i talem se, "God i lavem tumas ol man long wol, nao hem i givim mi, mi stret Pikinini blong hem, mi wan nomo we hem i gat, blong olgeta man we oli bilif long mi bambae oli no save lus, oli gat laef we i no save finis" (Jon 3:16).\nPita i talem se, "Yufala i mas tanem tingting blong yufala from ol sin blong yufala, mo yufala evriwan i mas baptaes long nem blong Jisas Kraes, blong bambae God i tekemaot ol sin blong yufala, mo hem i givim Tabu Spirit long yufala" (Ol Wok 2:38).\n[Yu luk: Samtaem yumi mas rere blong harem nogud from ol man oli panisim yumi from we yumi bilif long Jisas mo yumi no lego. Nao panis ya, i no panis we God i mekem, be panis ya i panis we ol man nogud oli mekem. Taem we yumi safa panis ya, i olsem we yumi serem panis wetem Jisas. Yumi kasem haf blong safa blong hem, from yumi stap fren blong hem. Nao God bambae i blessem yumi from. God bambae i panisim ol man nogud ya.]